Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le maoiniú, bainistiú agus faireachán a dhéanamh ar an gcomhbheartas talmhaíochta /* COIM/2011/0628 leagan deireanach - 2011/0288 (COD) */





MEABHRÁN MÍNIÚCHÁIN 1. COMHTHÉACS AN TOGRA Is i dtogra an Choimisiúin le haghaidh an Chreata Airgeadais Ilbhliantúil (CAI) do 2014‑2020 (an togra le haghaidh an CAI)[1] a leagtar síos an creat buiséadach agus na príomhthreochtaí don Chomhbheartas Talmhaíochta (CBT). Ar a bhonn sin, tá an Coimisiún ag tíolacadh sraithe rialachán lena leagfar síos an creat rialaitheach i gcomhair an CBT le linn na tréimhse 2014‑2020, maille le measúnú tionchair ar chásanna malartacha a d'fhéadfadh a bheith i gceist le héabhlóid an bheartais. Tá na hathchóirithe atáthar á moladh faoi láthair bunaithe ar an Teachtaireacht maidir leis an CBT as seo go 2020[2] ina raibh breac‑chuntas ar roghanna ginearálta beartais chun dul i ngleic leis na dúshláin a bheidh le sárú amach anseo ag lucht talmhaíochta agus ag limistéir thuaithe agus chun na cuspóirí a leagadh síos don CBT a bhaint amach, mar atá 1) táirgeadh inmharthana bia; 2) bainistíocht inbhuanaithe acmhainní nádúrtha agus gníomhaíocht ar son na haeráide; agus 3) forbairt chothrom críoch. Fuair na moltaí maidir le hathchóiriú atá sa Teachtaireacht tacaíocht ghinearálta le linn na díospóireachta idirinstitiúidí[3] agus sa chomhairliúchán le geallsealbhóirí a rinneadh faoi chuimsiú an mheasúnaithe tionchair. Téama coitianta a tháinig chun cinn go minic le linn an phróisis seo is ea an gá éifeachtúlacht acmhainní a chur chun cinn d'fhonn fás cliste, inbhuanaithe agus uilechuimsitheach a bhaint amach i gcomhair thalmhaíocht an AE agus i gcomhair limistéar tuaithe i gcomhréir leis an straitéis Eoraip 2020, agus struchtúr an CBT á choinneáil roinnte ar dhá cholún a úsáideann ionstraimí comhlántacha chun na cuspóirí céanna a bhaint amach. Le Colún I cumhdaítear íocaíochtaí díreacha agus bearta margaidh lena dtugtar tacaíocht bhunúsach bhliantúil d'ioncam fheirmeoirí an AE agus tacaíocht i gcás ina dtarlóidh suaitheadh áirithe ar an margadh. Le Colún II cumhdaítear forbairt tuaithe i gcás ina ndéanfaidh na Ballstáit cláir ilbhliantúla a tharraingt suas agus a chómhaoiniú faoi chomhchreat[4]. Trí athchóirithe leanúnacha mhéadaigh an CBT treocht mhargaidh na talmhaíochta agus thug tacaíocht ioncaim do tháirgeoirí, d'fheabhsaigh sé an chaoi ar comhtháthaíodh ceanglais chomhshaoil agus threisigh tacaíocht d'fhorbairt tuaithe mar bheartas comhtháthaithe chun limistéir thuaithe a fhorbairt ar fud an AE. De bharr an phróisis athchóirithe sin, áfach, tháinig éilimh chun cinn go ndáilfí an tacaíocht ar bhealach níos fearr i measc na mBallstát agus laistigh díobh, agus gur fearr mar a spriocdhíreofaí bearta a bhfuil sé mar aidhm acu dul i ngleic le dúshláin chomhshaoil agus dul i ngleic le luaineacht an mhargaidh ar bhealach níos fearr. San am a chuaigh thart, rinneadh athchóirithe chun freagairt a thabhairt ar dhúshláin de thionscnamh inmheánach, barrachais ollmhóra agus géarchéimeanna maidir le sabháilteacht bia mar shampla; agus rinne siad leas an AE laistigh dá theorainneacha agus go hidirnáisiúnta mar aon. Sa lá atá inniu ann, áfach, is tosca seachtracha is cúis le formhór na ndúshlán atá ag an tionscal talmhaíochta agus dá bhrí sin tá beartas níos ginearálta de dhíth chun freagairt a thabhairt orthu. Meastar go leanfaidh ioncam ó thalmhaíocht de bheith faoi bhrú amach anseo ó tharla go mbeidh breis rioscaí ann d'fheirmeoirí, go bhfuil an táirgiúlacht ag moilliú agus go mbeidh corrlaigh níos lú de dheasca méaduithe ar phraghsanna ionchuir; dá bhrí sin is gá tacaíocht ioncaim a choinneáil agus ionstraimí a threisiú chun rioscaí a bhainistiú ar bhealach níos fearr agus freagairt níos fearr a thabhairt i gcás géarchéimeanna. Tá sé sár‑riachtanach go mbeadh an talmhaíocht láidir ar mhaithe le tionscal an bhia san AE agus le slándáil dhomhanda bia. Ag an am céanna, táthar ag iarraidh ar thionscal na talmhaíochta agus ar limistéir thuaithe breis iarrachta a dhéanamh chun na spriocanna teanntásacha maidir leis an gcomhshaol agus le fuinneamh agus an straitéis bhithéagsúlachta, ar cuid de clár oibre Eoraip 2020 iad, a bhaint amach. Is gá tacú le feirmeoirí, arb iad na príomhbhainisteoirí talún iad maille le foraoiseoirí, chun córais agus cleachtais feirmeoireachta a ghlacadh agus a chothabháil a fhabhróidh go mór cuspóirí a bhaineann leis an gcomhshaol agus leis an aeráid ó tharla nach bhfuil aon léiriú i bpraghsanna margaidh ar leasanna den sórt sin don phobal. Tá sé sár‑riachtanach freisin an tairbhe is optamaí a bhaint as an acmhainn atá i limistéir éagsúla thuaithe agus sa dóigh sin cur le fás uilechuimsitheach agus comhtháthú. Dá bhrí sin, amach anseo ní bheidh an CBT ina bheartas nach bhfreastalóidh ach ar chuid bheag, bíodh go bhfuil sé sár-riachtanach, de gheilleagar an AE, ach beartas lena mbaineann tábhacht straitéiseach i gcomhair slándála bia, an chomhshaoil agus cothroime idir críocha a bheidh ann freisin. Is ansin atá an breisluach don AE a thiocfaidh ó bheartas, ar comhbheartas i bhfírinne é, lena mbainfear an úsáid is éifeachtúla as acmhainní teoranta an bhuiséid chun earnáil talmhaíochta inmharthana a chothabháil ar fud an AE, agus a rachaidh i ngleic le saincheisteanna tábhachtacha trasteorainn amhail athrú aeráide agus treisiú dlúthpháirtíochta i measc na mBallstát, agus fairis sin, a cheadóidh solúbthacht sa chur chun feidhme chun freastal ar riachtanais áitiúla. Foráiltear sa chreat atá leagtha amach sa togra le haghaidh an CAI gur cheart a struchtúr décholúnach a fhágáil ag an CBT agus an buiséad le haghaidh gach colúin acu a choinneáil, i dtéarmaí ainmniúla, ar a leibhéal le haghaidh 2013 agus gur cheart é a bheith dírithe ar thorthaí de réir phríomhthosaíochtaí an AE. Ba cheart táirgeadh inbhuanaithe a chur chun cinn le híocaíochtaí díreacha trí 30 % dá gclúdach buiséadach a shannadh do bhearta sainordaitheacha a dhéanann leas na haeráide agus an chomhshaoil. Ba cheart na leibhéil íocaíochta a chóineasú go forchéimnitheach agus ba cheart uasteorannú forchéimnitheach a chur i bhfeidhm ar íocaíochtaí le tairbhithe móra. Ba cheart forbairt tuaithe a áireamh i gComhchreat Straitéiseach le cistí comhbhainistíochta eile de chuid an AE, an cur chuige ina taobh a threisiú agus a dhíriú ar na torthaí agus coinníollachtaí ex-ante feabhsaithe follasacha a chur i bhfeidhm. Ar deireadh thiar, ó thaobh beart margaidh de ba cheart maoiniú an CBT a threisiú le dhá ionstraim atá lasmuigh den CAI: 1) cúltaisce éigeandála chun gníomhú i ngéarchéimeanna; agus 2) raon feidhme Chiste na hEorpa um Choigeartú don Domhandú a shíneadh. Ar a bhonn sin, tá príomheilimintí chreat reachtach an CBT le linn na tréimhse 2014-2020 leagtha amach sna rialacháin seo a leanas: – Togra le haghaidh Rialacháin ó Pharlaimint na hEorpa agus ón gComhairle lena mbunaítear rialacha le haghaidh íocaíochtaí díreacha le feirmeoirí faoi scéimeanna tacaíochta faoi choimsiú an chomhbheartais talmhaíochta ('an Rialachán maidir le híocaíochtaí díreacha'); – Togra le haghaidh Rialacháin ó Pharlaimint na hEorpa agus ón gComhairle lena mbunaítear comheagraíocht na margaí i dtáirgí talmhaíochta (an Rialachán maidir le CEM Aonair); – Togra le haghaidh Rialacháin ó Pharlaimint na hEorpa agus ón gComhairle maidir le tacaíocht d'fhorbairt tuaithe ón gCiste Eorpach Talmhaíochta um Fhorbairt Tuaithe (CETFT) ('an Rialachán maidir le forbairt tuaithe'); – Togra le haghaidh Rialacháin ó Pharlaimint na hEorpa agus ón gComhairle maidir leis an gcomhbheartas talmhaíochta a mhaoiniú, a bhainistiú agus faireachán a dhéanamh air ('an Rialachán cothrománach'); – Togra le haghaidh Rialacháin ón gComhairle lena gcinntear bearta maidir le cabhair agus aisíocaíochtaí áirithe a shocrú a bhaineann le comheagraíocht na margaí i dtáirgí talmhaíochta; – Togra le haghaidh Rialacháin ó Pharlaimint na hEorpa agus ón gComhairle lena leasaítear Rialachán (CE) Uimh. 73/2009 maidir le cur i bhfeidhm íocaíochtaí díreacha le feirmeoirí i leith na bliana 2013; – Togra le haghaidh Rialacháin ó Pharlaimint na hEorpa agus ón gComhairle lena leasaítear Rialachán (CE) Uimh. 1234/2007 maidir le córas na scéime aoníocaíochta agus tacaíocht do shaothraithe fíniúnacha. Forbairt é an Rialachán maidir le forbairt tuaithe ar an togra arna thíolacadh ag an gCoimisiún an 6 Deireadh Fómhair 2011 ina leagtar amach comhrialacha le haghaidh gach ciste a oibríonn faoi Chomhchreat Straitéiseach[5]. Tiocfaidh rialachán ina dhiaidh seo maidir leis an scéim le haghaidh na ndaoine is díothaí. Cuirtear an cistiú don scéim sin faoi cheannteideal éagsúil de chuid CAI anois. Ina theanta sin, táthar ag ullmhú rialacha nua maidir le foilsiú faisnéise i dtaobh tairbhithe ag cur san áireamh agóidí Chúirt Bhreithiúnais an Aontais Eorpaigh d'fhonn an bealach is iomchuí a aimsiú chun réiteach a fháil idir ceart na dtairbhithe chun cosanta ar a sonraí pearsanta agus prionsabal na trédhearcachta. 2. TORTHAÍ AN CHOMHAIRLIÚCHÁIN LEIS NA PÁIRTITHE LEASMHARA AGUS MEASÚNÚ TIONCHAIR Ar bhonn na meastóireachta ar an gcreat beartais atá ann faoi láthair agus ar bhonn anailíse ar dhúshláin agus riachtanais a bheidh ann amach anseo, déantar measúnú agus comparáid idir tionchar trí chás mhalartacha sa mheasúnú tionchair. Toradh is ea é ar phróiseas fada a thosaigh in Aibreán 2010 agus a bhí faoi stiúir grúpa idirsheirbhíse a thug anailís fhairsing chainníochtúil agus cháilíochtúil le chéile, lena n‑áirítear bonnlíne a bhunú i bhfoirm réamh-mheastachán meántéarmach le haghaidh margaí talmhaíochta agus ioncaim go dtí 2020 agus tionchar na gcásanna éagsúla beartais a shamhaltú de réir eacnamaíocht na hearnála. Is iad seo a leanas na trí chás a léirítear sa mheasúnú tionchair: 1) cás an choigeartaithe, ina leantar leis an gcreat beartais atá ann faoi láthair ach ina dtéitear i ngleic leis na lochtanna is tábhachtaí atá air, amhail dáileadh na n‑íocaíochtaí díreacha; 2) cás an chomhtháthaithe, ina n‑athraítear an beartas go mór trí fheabhas a chur ar spriocdhíriú agus ar ghlasú íocaíochtaí díreacha agus trí threisiú a dhéanamh ar spriocdhíriú straitéiseach i gcomhair beartas forbartha tuaithe a bheidh níos comhordaithe le beartais eile an AE, agus tríd an mbunús dlí a shíneadh chomh maith chun scóip níos fairsinge a thabhairt do chomhar táirgeoirí; agus 3) cás an athdhírithe, ina gcuirtear an beartas i dtreo nua sa chaoi go mbeidh sé dírithe go heisiach ar an gcomhshaol agus go gcuirfear deireadh le híocaíochtaí díreacha go forchéimnitheach, cás é ina dtoimhdítear go bhféadfar an acmhainneacht táirgeachta a choinneáil gan tacaíocht a thabhairt agus go bhféadfar freastal ar riachtanais shocheacnamaíocha limistéar tuaithe le beartais eile. I bhfianaise na géarchéime eacnamaíche agus an bhrú ar an airgeadas poiblí, ar saincheisteanna iad ar ar thug an AE freagra tríd an straitéis Eoraip 2020 agus an togra le haghaidh CAI, tugann gach aon de na trí chás méid éagsúil tábhachta do gach ceann de na trí chuspóir beartais a bheidh ag an CBT a bheidh ann amach anseo agus a bhfuil sé d'aidhm aige an talmhaíocht a chur faoi bhonn níos iomaíche agus níos inbhuanaithe agus na limistéir thuaithe a dhéanamh bríomhar. D'fhonn an beartas a ailíniú níos fearr leis an straitéis Eoraip 2020, go háirithe ó thaobh éifeachtúlachta acmhainní de, beidh sé níos riachtanaí fós amach anseo táirgiúlacht na talmhaíochta a fheabhsú trí thaighde, aistriú eolais agus cur chun cinn comhair agus nuálaíochta (lena n‑áirítear tríd an gComhpháirtíocht Eorpach um Nuálaíocht maidir le táirgiúlacht agus inbhuanaitheacht na talmhaíochta). Cé nach bhfuil beartas talmhaíochta an AE ag feidhmiú a thuilleadh i dtimpeallacht ina bhfuil beartais a shaobhann trádáil, táthar ag tnúth le breis brú ar an earnáil áirithe seo ó thuilleadh léirscaoilte, go háirithe faoi chuimsiú Chlár Oibre Forbartha Doha nó an Chomhaontaithe Saorthrádála le Mercosur. Tarraingíodh na trí chás beartais suas ag cur san áireamh na bpríomhroghanna a cuireadh in iúl le linn an chomhairliúcháin a rinneadh mar chuid den mheasúnú tionchair. Iarradh ar pháirtithe leasmhara aighneachtaí a chur isteach idir 23.11.2010 agus 25.1.2011 agus reáchtáladh coiste comhairleach an 12.1.2011. Seo thíos achoimre ar na príomhphointí[6]: – Tá geallsealbhóirí d'aon tuairm go ginearálta gur gá CBT láidir a bheith ann atá bunaithe ar struchtúr décholúnach chun dul i ngleic le dúshláin na slándála bia, na bainistíochta oiriúnaí ar acmhainní nádúrtha agus na forbartha críochaí. – Measann formhór na bhfreagróirí gur cheart ról a bheith ag an CBT i gcobhsú margaí agus praghsanna. – Tá tuairimí éagsúla ag geallsealbhóirí i dtaobh na nithe ar cóir tacaíocht a dhíriú orthu (go háirithe athdháileadh cabhrach dírí agus uasteorannú íocaíochtaí). – Táthar d'aon tuairim gur féidir leis an dá cholún a bheith tábhachtach chun gníomhaíocht ar son na haeráide a ghéarú agus chun feidhmíocht i dtaobh an chomhshaoil a mhéadú ar mhaithe le sochaí an AE. Cé go gcreideann cuid mhaith feirmeoirí go bhfuiltear á dhéanamh cheana féin, dar leis an bpobal i gcoitinne d'fhéadfaí úsáid ní b'éifeachtúla a bhaint as íocaíochtaí faoi Cholún I. – Is mian leis na freagróirí go mbeadh gach cuid den AE, limistéir mhídheisiúla san áireamh, páirteach i bhfás agus i bhforbairt amach anseo. – D'aibhsigh go leor freagróirí comhtháthú an CBT le beartais eile, amhail beartais comhshaoil, sláinte, trádála agus forbartha. – Amharctar ar nuálaíocht, forbairt gnóthas iomaíoch agus soláthar earraí poiblí do shaoránaigh an AE mar bhealaí chun an CBT a ailíniú leis an straitéis Eoraip 2020. Seo thíos an chomparáid a rinneadh sa mheasúnú tionchair idir na trí chás mhalartacha beartais: Chuirfeadh cás an athdhírithe luas faoin gcoigeartú struchtúrach in earnáil na talmhaíochta, tríd an táirgeadh a bhogadh go dtí na limistéir ab éifeachtúla ó thaobh costais de agus go dtí na hearnálacha ba mhó brabús. Cé go méadódh sé cistiú ar son an chomhshaoil go mór, nochtfadh sé an earnáil do bhreis rioscaí de dheasca an raoin feidhme theoranta a bheadh ag idirghabháil mhargaidh. Thairis sin, bheadh costas mór sóisialta agus don chomhshaol ag baint leis ó tharla go gcaillfeadh na limistéir ba lú iomaíochas cuid mhaith ioncaim agus go ndéanfaí cuid mhaith díghrádú comhshaoil iontu, ós rud é go gcaillfeadh an beartas a éifeacht mar luamhán a thagann ó íocaíochtaí díreacha a nascadh leis na ceanglais maidir le tras-chomhlíonadh. Ag ceann eile an speictrim, is le cás an athdhírithe a bheadh an comhleanúnachas beartais ab fhearr ann maille le feabhsuithe teoranta inbhraite maidir le hiomaíochas na talmhaíochta agus le feidhmíocht i dtaobh an chomhshaoil araon. Tá amhras tromchúiseach ann, áfach, go bhféadfadh an cás áirithe seo dul i ngleic ar bhealach leordhóthanach leis na dúshláin mhóra a bheidh ann amach anseo maidir leis an aeráid agus leis an gcomhshaol, ar dúshláin iad a mbeidh inbhuanaitheacht fhadtéarmach na talmhaíochta i dtreis leo. Cur chuige úrnua atá i gceist le cás an chomhtháthaithe lena gcuirfí feabhas ar spriocdhíriú agus ar ghlasú íocaíochtaí díreacha. Léiríonn an anailís gur féidir glasú a chur i gcrích ar chostas réasúnta d'fheirmeoirí cé nach bhféadtar ualach riaracháin éigin a sheachaint. Ar an dul céanna, is féidir spreagadh nua a thabhairt d'fhorbairt tuaithe ar chuntar go mbainfidh na Ballstáit agus na réigiúin úsáid éifeachtúil as na deiseanna nua agus nach ndéanfaidh an comhchreat straitéiseach le cistí eile an AE an tsineirgíocht le Colún I a laghdú ná láidreachtaí sainiúla na forbartha tuaithe a lagú. Má fhaightear an chothromaíocht cheart, is é seo an cás is fearr a rachadh i ngleic le hinbhuanaitheacht fhadtéarmach na talmhaíochta agus na limistéar tuaithe. Ar a bhonn sin, baintear de thátal sa mheasúnú tionchair gurb é an cás comhtháthaithe an cás is cothroime maidir le hailíniú forchéimnitheach a dhéanamh idir an CBT agus cuspóirí straitéiseacha an AE agus tá an chothromaíocht sin le fáil freisin i gcur chun feidhme na n‑eilimintí éagsúla sna tograí reachtacha. Beidh sé sár-riachtanach freisin creat meastóireachta a fhorbairt chun feidhmíocht an CBT a thomhas le sraith choitinn táscairí a bheidh nasctha le cuspóirí beartais. Leagadh béim nach beag ar an simpliúchán feadh an phróisis agus ba cheart cur leis ar bhealaí éagsúla, mar shampla trí chuíchóiriú a dhéanamh ar thras-chomhlíonadh agus ionstraimí margaidh, nó an leagan amach atá ar scéim na bhfeirmeoirí beaga. Thairis sin, ba cheart glasú na n‑íocaíochtaí díreacha a dhéanamh ar bhealach a íoslaghdóidh an t‑ualach riaracháin, costais na rialuithe san áireamh. 3. EILIMINTÍ DLÍTHIÚLA AN TOGRA Tá sé beartaithe an struchtúr atá ag an CBT faoi láthair a choinneáil, mar atá dhá cholún le bearta bliantúla sainordaitheacha a chuirfear i bhfeidhm go ginearálta faoi chuimsiú Cholún I maille le bearta deonacha atá oiriúnaithe do shainiúlachtaí tíortha agus réigiún faoi chur chuige an chláraithe ilbhliantúil faoi chuimsiú Cholún II. Leis an leagan amach nua atá ar íocaíochtaí díreacha, áfach, táthar ag iarraidh breis leasa a bhaint as na sineirgíochtaí le Colún II, agus ag an am céanna táthar ag cur an cholúin sin faoi Chomhchreat Straitéiseach chun an comhordú idir é agus cistí comhbhainistíochta eile de chuid an AE a fheabhsú. Ar a bhonn sin, coinneofar an struchtúr atá ann faoi láthair mar atá ceithre bunionstraimí dhlíthiúla, cé go méadófar raon feidhme an rialacháin mhaoinithe chun forálacha coiteanna a thabhairt le chéile faoi chuimsiú an rialacháin chothrománaigh, mar a thugtar air anois. Comhlíonann na tograí prionsabal na coimhdeachta. Comhbheartas i bhfírinne is ea an CBT: réimse is ea é ina roinntear inniúlacht idir an AE agus na Ballstáit agus a bhainistítear ar leibhéal an AE d'fhonn earnáil na talmhaíochta a choinneáil ar bhonn inbhuanaithe agus ilghnéitheach ar fud an AE, agus chun dul i ngleic le saincheisteanna móra trasteorainn amhail athrú aeráide agus treisiú na dlúthpháirtíochta idir na Ballstáit. I bhfianaise thromchúis na ndúshlán a bheidh ann amach anseo maidir le slándáil bia, an comhshaol agus cothroime idir críocha, is beartas é an CBT fós lena mbaineann tábhacht straitéiseach chun a áirithiú go dtabharfar an fhreagairt is éifeachtaí ar na dúshláin bheartais agus go mbainfear an úsáid is éifeachtúla as acmhainní buiséadacha. Thairis sin, tá sé beartaithe struchtúr na n‑ionstraimí a choinneáil mar atá sé faoi láthair, i.e. in dhá cholún, agus níos mó saoirse ag na Ballstáit réitigh a chur in oiriúint dá sainiúlachtaí áitiúla faoi Cholún II, ar colún é a chómhaoiníonn siad. Cuirfear an Chomhpháirtíocht Eorpach um Nuálaíocht atá nua agus an tsraith straitéisí um bainistiú rioscaí faoi chuimsiú Cholún II. Ag an am céanna ba cheart an beartas a ailíniú níos fearr leis an straitéis Eoraip 2020 (lena n‑áirítear comhchreat le cistí eile de chuid an AE) agus ba cheart roinnt feabhsuithe agus eilimintí simpliúcháin a thabhairt isteach. Ar deireadh thiar, léiríonn an anailís a rinneadh faoi chuimsiú an mheasúnaithe thionchair go follasach an costas a bheadh ann i dtéarmaí iarmhairtí don gheilleagar, don chomhshaol agus don tsochaí mura ndéanfar gníomhaíocht éigin. I dteannta na bhforálacha maidir le maoiniú, tugann an rialachán cothrománach na rialacha ábhartha le chéile i gcomhair gach ionstraime, amhail forálacha maidir le traschomhlíonadh, seiceálacha agus pionóis. Dá thoradh sin, tá rialacha leagtha síos sa rialachán anois maidir le maoiniú, an córas comhairleach feirme, córais bhainistíochta agus rialaithe, traschomhlíonadh agus glanadh cuntas. Is é an aidhm rialacha maoinithe a choigeartú ar bhonn na taithí atá faighte go dtí seo, traschomhlíonadh a chuíchóiriú agus a fheabhsú agus an córas comhairleach feirme a neartú. I ndáil le traschomhlíonadh go háirithe, athbhreithniú na rialacha atá ann faoi láthair d'fhonn iad a shimpliú, an ghné a bhaineann le hathrú aeráide a neartú laistigh de DMTC agus comhchuibheas a áirithiú leis na forálacha a bhaineann le glasú agus le bearta comhshaoil ábhartha a chuirtear ar fáil faoi fhorbairt tuaithe. Ar deireadh thiar, bonn is ea an rialachán le comhchreat faireacháin agus meastóireachta chun feidhmíocht an CBT a thomhas le linn na chéad tréimhse eile. Tá eilimintí simpliúcháin éagsúla sa rialachán seo. Sa chéad dul síos, déanann sé na rialacha ar fad maidir le traschomhlíonadh a athghrúpáil in aon ghníomh reachtach amháin. Sa dóigh sin déanann sé iad níos inléite. Thairis sin, foráiltear ann maidir le líon na ngníomhaireachtaí íocaíochta a laghdú agus ról an chomhlachta comhordaithe a threisiú. A bhuí leis sin beidh an córas níos trédhearcaí agus is lú ualaí a bheidh i gceist leis do riaracháin náisiúnta agus do sheirbhísí an Choimisiúin araon. Beidh gá le níos lú creidiúnuithe agus dearbhuithe ráthaíochta ar leibhéal an Bhallstáit agus laghdófar líon na n‑iniúchóireachtaí a dhéanann an Coimisiún. Ailíneofar na rialacha maidir le bainistíocht agus rialuithe, a oiread is féidir, i gcás an dá cholún atá sa CBT chun deimhneacht dhlíthiúil agus nósanna imeachta comhchuibhithe a thabhairt isteach. Thairis sin, foráiltear sa rialachán go dtabhfar de chumhacht don Choimisiún laghdú a cheadú ar líon na seiceálacha ar an láthair i gcomhair Ballstát ina bhfuil córais rialaithe dea-fheidhmiúla agus rátaí ísle earráidí. D'fhéadfadh an méid sin an t-ualach riaracháin a laghdú d'fheirmeoirí agus do riaracháin náisiúnta araon 4. IMPLEACHT BHUISÉADACH Foráiltear sa togra le haghaidh CAI gur cheart leanúint de chuid shuntasach de bhuiséad an AE a thiomnú don talmhaíocht, ó tharla go mbaineann tábhacht straitéiseach leis an gcomhbheartas talmhaíochta. Dá bhrí sin, agus de réir praghsanna reatha, tá sé beartaithe go ndíreoidh an CBT ar a chroíghníomhaíochtaí le EUR 317.2 billiún leithdháilte ar Cholún I agus EUR 101.2 billiún ar Cholún II feadh na tréimhse 2014‑2020. Tá EUR 17.1 billiún de chistiú breise mar chomhlánadh ar chistiú Cholún I agus Cholún II. Is éard atá i gceist leis an gcistiú breise sin EUR 5.1 billiún i gcomhair taighde agus nuálaíochta, EUR 2.5 billiún i gcomhair sabháilteachta bia agus EUR 2.8 billiún i gcomhair tacaíocht bia do na daoine is díothaí faoi cheannteidil eile de chuid an CAI, chomh maith le EUR 3.9 billiún mar chúltaisce nua i gcomhair géarchéimeanna in earnáil na talmhaíochta agus suas le EUR 2.8 billiún sa Chiste Eorpach um Choigeartú don Domhandú lasmuigh den CAI. Dá bhrí sin is ionann an buiséad iomlán agus EUR 435.6 billiún feadh na tréimhse 2014‑2020. Maidir le dáileadh tacaíochta i measc na mBallstát, tá sé beartaithe i gcás gach Ballstáit a fhaigheann íocaíochtaí díreacha atá faoi bhun 90 % de mheán an AE, go laghdófar an bhearna sin aon trian. Ríomhtar na huasmhéideanna náisiúnta sa rialachán maidir le híocaíochtaí díreacha ar an mbonn sin. Tá dáileadh tacaíochta ar fhorbairt tuaithe bunaithe ar chritéir oibiachtúla atá nasctha leis na cuspóirí beartais agus an dáileadh reatha á chur san áireamh. Amhail an cás faoi láthair, ba cheart rátaí cómhaoinithe ní b'airde a bheith ann chun leasa na réigiún lagfhorbartha, ar rátaí iad a bheidh feidhm acu maidir le bearta áirithe eile amhail aistriú eolais, grúpaí táirgeoirí, comhar agus Leader. Tabharfar roinnt solúbthachta isteach i gcás aistrithe idir colúin (suas le 5 % d'íocaíochta díreacha): ó cholún I go colún II lena chur ar chumas na mBallstát a mbeartas forbartha tuaithe a threisiú, agus ó cholún II go colún I i gcás na mBallstát sin ina bhfuil leibhéal na n‑íocaíochtaí díreacha fós faoi bhun 90 % den mheán don AE. Tá mionsonraí an tionchair airgeadais a thiocfaidh as na tograí le haghaidh athchóiriú an CBT leagtha amach sa ráiteas airgeadais a ghabhann leis na tograí. 2011/0288 (COD) Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le maoiniú, bainistiú agus faireachán a dhéanamh ar an gcomhbheartas talmhaíochta TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(2) de, Ag féachaint don togra ón gCoimisiún Eorpach[7], Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa[8], Tar éis dul i gcomhairle leis an Maoirseoir Eorpach ar Chosaint Sonraí[9], Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1) Sa Teachtaireacht ón gCoimisiún chuig Parlaimint na hEorpa, an Chomhairle, Coiste Eacnamaíoch agus Sóisialta na hEorpa agus Coiste na Réigiún maidir le 'An CBT as seo go 2020: Déileáil leis na dúshláin bhia, acmhainní nádúrtha agus chríche san am atá le teacht'[10] leagadh amach na dúshláin, na cuspóirí agus na treoshuímh a d'fhéadfadh a bheith ann don Chomhbheartas Talmhaíochta (CBT) tar éis 2013. I bhfianaise na díospóireachta i dtaobh na Teachtaireachta sin, ba cheart an CBT a athchóiriú le héifeacht ón 1 Eanáir 2014. San athchóiriú sin ba cheart príomhionstraimí uile an CBT a chumdach, lena n‑áirítear Rialachán (CE) Uimh. 1290/2005 ón gComhairle an 21 Meitheamh 2005 maidir le maoiniú an chomhbheartais talmhaíochta[11] mar atá leasaithe le Rialachán [COIM(2010)…(Comhaontú Liospóin)][12] ó Pharlaimint na hEorpa agus ón gComhairle. Ón taithí a fuarthas ón Rialachán sin a chur chun feidhme is léir gur gá eilimintí áirithe den mheicníocht mhaoinithe agus faireacháin a choigeartú. I bhfianaise raon feidhme an athchóirithe sin, is iomchuí Rialachán (CE) Uimh. 1290/2005 a aisghairm agus téacs nua a chur ina ionad. Ba cheart don athchóiriú, a mhéid is féidir, forálacha a chomhchuibhiú, a chuíchóiriú agus a shimpliú. (2) Ós rud é nach féidir leis na Ballstáit cuspóirí an Rialacháin seo a chur i gcrích go leordhóthanach i bhfianaise na nasc idir é agus ionstraimí eile an CBT, na srianta ar acmhainní airgeadais na mBallstát in Aontas méadaithe, agus gur féidir, dá bhrí sin, na cuspóirí sin a bhaint amach níos fearr ag leibhéal an Aontais trí ráthaíocht ilbhliantúil maoinithe ón Aontas agus trí dhíriú isteach ar a thosaíochtaí, féadfaidh an tAontas bearta a ghlacadh, i gcomhréir le prionsabal na coimhdeachta mar atá leagtha amach in Airteagal 5(3) den Chonradh ar Fheidhmiú an Aontais Eorpaigh. I gcomhréir le prionsabal na comhréireachta mar atá leagtha amach in Airteagal 5(4) den Chonradh sin, ní théann an Rialachán seo thar a bhfuil riachtanach chun an cuspóir sin a bhaint amach. (3) Chun eilimintí áirithe neamhriachtanacha an Rialacháin seo a fhorlíonadh nó a leasú, ba cheart an chumhacht chun gníomhartha tarmligthe a ghlacadh i gcomhréir le hAirteagal 290 den Chonradh a tharmligean chuig an gCoimisiún maidir le creidiúnú na ngníomhaireachtaí íocaíochta agus na gcomhlachtaí comhordaithe, ábhar an Chórais Chomhairligh Feirme, na bearta atá le maoiniú ag buiséad an Aontais faoi idirghabháil phoiblí agus luacháil na n‑oibríochtaí i ndáil le hidirghabháil phoiblí, aisíocaíochtaí leis na Ballstáit a laghdú agus a chur ar fionraí, an cúiteamh idir caiteachas agus ioncam faoi na Cistí, aisghabháil fiach, na pionóis a chuirtear i bhfeidhm ar thairbhithe i gcás nach gcomhlíontar na coinníollacha incháilitheachta, rialacha maidir le hurrúis agus maidir le feidhmiú an chórais chomhtháite riaracháin agus rialaithe, na bearta a eisiatar ó ghrinnscrúdú ar idirbhearta, na pionóis a chuirtear i bhfeidhm faoi thras-chomhlíonadh, na rialacha maidir le cothabháil féarthailte buana, na rialacha maidir leis an imeacht feidhme agus an ráta malartaithe atá le húsáid ag na Ballstáit nach n‑úsáideann an euro agus maidir le ábhar chomhchreat meastóireachta na mbeart arna nglacadh faoin CBT. Tá sé thar a bheith tábhachtach go rachaidh an Coimisiún i mbun comhairliúcháin iomchuí le linn a chuid oibre ullmhúcháin, lena n‑áirítear le saineolaithe. Ba cheart don Choimisiún a áirithiú, agus gníomhartha tarmligthe á n-ullmhú agus á dtarraingt suas aige, go ndéanfar na doiciméid ábhartha a tharchur an tráth céanna, go tráthúil agus go hiomchuí, chuig Parlaimint na hEorpa agus chuig an gComhairle. (4) Is éard atá sa CBT sraith beart, a mbaineann cuid acu le forbairt tuaithe. Tá sé tábhachtach go gcuirfear maoiniú ar fáil do na bearta sin chun rannchuidiú le cuspóirí an CBT a chur i gcrích. Ós rud é go bhfuil eilimintí áirithe i bpáirt ag na bearta ach go bhfuil siad difriúil óna chéile ó thaobh roinnt gnéithe, ba cheart a maoiniú a chur le chéile sa tsraith chéanna forálacha a fhágann go bhféadfar déileáil leo ar bhealach difriúil nuair is gá. I Rialachán (CE) Uimh. 1290/2005 cruthaíodh dhá chiste talmhaíochta Eorpacha, eadhon, an Ciste Eorpach um Ráthaíocht Talmhaíochta ('CERT' anseo feasta) agus an Ciste Eorpach Talmhaíochta um Fhorbairt Tuaithe ('CETFT' anseo feasta). Ba cheart an dá Chiste seo a choimeád. (5) Ba cheart feidhm a bheith ag Rialachán (AE) Uimh. [RA]/xxx ó Pharlaimint na hEorpa agus ón gComhairle maidir leis na rialacha airgeadais is infheidhme maidir le buiséad bliantúil an Aontais [13] agus ag na forálacha arna nglacadh dá bhun maidir leis na bearta atá leagtha amach sa Rialachán seo. Leagtar síos go háirithe sa Rialachán forálacha a bhaineann le comhbhainistíocht le Ballstáit bunaithe ar phrionsabail bainistíochta fónta airgeadais, trédhearcachta agus neamh‑idirdhealaithe, chomh maith le forálacha maidir le feidhmiú comhlachtaí creidiúnaithe, na prionsabail bhuiséadacha, ar forálacha iad is ceart a urramú faoi chuimsiú an Rialacháin seo. (6) Ba cheart do bhuiséad an Aontais caiteachas don CBT a mhaoiniú, lena n‑áirítear caiteachas ar fhorbairt tuaithe, tríd an dá Chiste cibé acu go díreach nó i gcomhthéacs comhbhainistíochta leis na Ballstáit. Ba cheart na cineálacha beart is féidir a mhaoiniú leis na Cistí sin a shonrú. (7) Ba cheart foráil a dhéanamh maidir le creidiúnú gníomhaireachtaí íocaíochta ag Ballstáit, maidir le nósanna imeachta a bhunú chun na dearbhuithe urrúis bhainistíochta is gá a fháil, agus maidir le deimhniú córas bainistíochta agus faireacháin, agus maidir le deimhniú cuntas bliantúil ag comhlachtaí neamhspleácha freisin. Ina theannta sin, chun trédhearcacht seiceálacha náisiúnta a áirithiú, go háirithe maidir le nósanna imeachta údaraithe, bailíochtaithe agus íocaíochta, chun an t‑ualach riaracháin agus iniúchta a laghdú do sheirbhísí an Choimisiúin agus do na Ballstáit chomh maith i gcás ina gceanglaítear gach gníomhaireacht íocaíochta a chreidiúnú, ba cheart líon na n‑údarás agus na gcomhlachtaí a dtarmligtear na cúraimí sin chucu a shrianadh, ag cur san áireamh socruithe bunreachtúla gach Ballstáit. (8) I gcás ina gcreidiúnaíonn Ballstát níos mó ná gníomhaireacht íocaíochta amháin, tá sé tábhachtach go n-ainmneoidh sé comhlacht comhordaithe aonair chun comhsheasmhacht a áirithiú i mbainistiú na gcistí, chun idirchaidreamh a dhéanamh idir an Coimisiún agus na gníomhaireachtaí íocaíochta creidiúnaithe éagsúla agus chun a áirithiú go ndéanfar an fhaisnéis a iarrann an Coimisiún faoi oibríochtaí roinnt gníomhaireachtaí íocaíochta a chur ar fáil go tapa. Ba cheart don chomhlacht comhordúcháin a bheith freagrach as a áirithiú go ndéantar gníomhaíocht feabhais agus go gcoimeádtar an Coimisiún ar an eolas maidir le gníomhaíochtaí leantacha agus ba cheart dó cur i bhfeidhm aonchineálach comhrialacha agus comhchaighdeán a áirithiú. (9) Is iad gníomhaireachtaí íocaíochta arna gcreidiúniú ag na Ballstáit amháin a thugann urrús réasúnach go bhfuil na seiceálacha is gá curtha i gcrích sula ndeonaítear cabhair ón Aontas do thairbhithe. Ba cheart a leagan síos go sainráite mar sin nach féidir ach caiteachas arna dhéanamh ag gníomhaireachtaí íocaíochta creidiúnaithe a aisíoc ó bhuiséad an Aontais. (10) Chun cabhrú le tairbhithe bheith níos feasaí ar an ngaol idir cleachtais talmhaíochta agus bainistíocht feirmeacha ar thaobh amháin, agus caighdeáin a bhaineann leis an gcomhshaol, athrú aeráide, dea-bhail talmhaíochta talaimh, sábháilteacht bia, sláinte phoiblí, sláinte ainmhithe, sláinte plandaí agus leas ainmhithe ar an taobh eile, is gá go mbunóidh Ballstáit córas cuimsitheach comhairleach feirme a thairgeann comhairle do thairbhithe. Ní ceart don chóras comhairleach feirme difear a dhéanamh ar aon bhealach d'oibleagáid agus do fhreagracht na dtairbhithe i leith na gcaighdeán sin. Chomh maith leis sin ba cheart do na Ballstáit deighilt shoiléir idir comhairle agus seiceálacha a áirithiú. (11) Ba cheart don chóras comhairleach feirme na ceanglais agus na caighdeáin as a ndéantar tras‑chomhlíonadh a chumhdach ar a laghad. Ba cheart don chóras sin na ceanglais atá le hurramú i ndáil le cleachtais talmhaíochta is tairbhiúil don aeráid agus don chomhshaol a chumhdach freisin le haghaidh íocaíochtaí díreacha chomh maith le cothabháil an limistéir talamhaíochta faoi Rialachán (AE) Uimh. ÍD/xxx ó Pharlaimint na hEorpa agus ón gComhairle an xxx lena mbunaítear rialacha maidir le híocaíocht dhíreach le feirmeoirí faoi scéimeanna tacaíochta faoi chuimsiú an chomhbheartais talmhaíochta[14]. Ba cheart a chumhdach faoin gcóras sin, faoi dheireadh, eilimintí áirithe a bhaineann le maolú ar an athrú aeráide agus oiriúnú don athrú aeráide, le bithéagsúlacht, le cosaint uisce, le fógra i leith galar ainmhithe agus plandaí agus le nuálaíocht chomh maith le forbairt inbhuanaithe ghníomhaíocht eacnamaíoch na bhfeirmeacha beaga. (12) Ba cheart do thairbhithe a bheith in ann teacht isteach sa chóras comhairleach feirme ar bhonn deonach. Ba cheart a cheadú do na tairbhithe páirt a ghlacadh sa chóras, fiú mura bhfaigheann siad tacaíocht faoin CBT. Féadfaidh na Ballstáit, mar sin féin, critéir thosaíochta a leagan síos. I ngeall ar chineálan chórais, is iomchuí déileáil leis an bhfáisnéis a fhaightear le linn na gníomhaíochta comhairlí mar fhaisnéis rúnda, ach amháin i gcás sáruithe tromchúiseacha ar dhlí an Aontais nó ar an dlí náisiúnta. Chun éifeachtúlacht an chórais a áirithiú, ba cheart do na comhairleoirí a bheith cáilithe go cuí agus ba cheart iad á gcur faoi oiliúint go rialta. (13) Ba cheart don Choimisiún na hacmhainní airgeadais is gá, chun an caiteachas arna thabhú ag gníomhaireachtaí íocaíochta creidiúnaithe i leith an CERT a chumhdach, a chur ar fáil do na Ballstáit i bhfoirm aisíocaíochtaí in aghaidh cur sa leabharan chaiteachais arna thabhú ag na gníomhaireachtaí sin. Go dtí go n‑íoctar na haisíocaíochtaí sin, i bhfoirm íocaíochtaí míosúla, ba cheart do na Ballstáit acmhainní airgeadais a úsáid i gcomhréir le riachtanais a ngníomhaireachtaí íocaíochta creidiúnaithe. Ba ceart do na Ballstáit féin agus do na tairbhithe féin atá gafa le feidhmiú an CBT costais phearsanra agus costais riaracháin an CBT a thabhú. (14) Trí chóras agraimeitéareolaíoch a úsáid agus íomhánna satailíte a fháil agus a fheabhsú, ba cheart modhanna a chur ar fáil don Choimisiún chun na margaí talmhaíochta a bhainistiú agus chun faireachán ar chaiteachas talmhaíochta a éascú. (15) I gcomhthéacs smacht buiséadach a urramú, is gá an t‑uasteorainn bhliantúil don chaiteachas arna maoiniú ag an CERT a shainiú trí na huasmhéideanna atá leagtha síos don Chiste sin faoin gcreat airgeadais ilbhliantúil dá bhforáiltear i Rialachán (AE) Uimh. xxx/xxx ón gComhairle an […] lena leagtar síos an creat airgeadais ilbhliantúil do na blianta 2014-2020[15] [CAI] a chur san áireamh. (16) Le smacht buiséadach ceanglaítear freisin go n‑urramófar an uasteorainn bhliantúil arna maoiniú ag an CERT i ngach cúinse agus ag gach céim den nós imeachta buiséid agus d'fheidhmiú an bhuiséid. Ceanglaítear leis seo go bhféachfar ar an uasteorainn d'íocaíochtaí díreacha in aghaidh an Bhallstáit atá leagtha amach i Rialachán (AE) Uimh. xxx/xxx[ÍD] mar uasteorainn do na híocaíochtaí díreacha sin i gcás an Bhallstáit lena mbaineann agus go bhfanfaidh aisíoc na n‑íocaíochtaí sin laistigh den uasteorainn sin. Ina theannta sin, le smacht buiséadach ceanglaítear go gcomhlíonann na gníomhartha uile arna mbeartú ag an gCoimisiún nó arna nglacadh ag an reachtóir nó ag an gCoimisiún faoin CBT agus arna maoiniú ag an CERT, go gcomhlíonann siad an uasteorainn do chaiteachas arna maoiniú ag an gCiste sin. (17) D'fhonn a áirithiú go gcomhlíonfaidh na suimeanna chun an CBT a mhaoiniú na huasteorainneacha bliantúla, ba cheart an mheicníocht airgeadais a choimeád dá dtagraítear i Rialachán (CE) Uimh. 73/2009 ón gComhairle an 19 Eanáir 2009 lena mbunaítear comhrialacha maidir le scéimeanna tacaíochta dírí d'fheirmeoirí faoin gcomhbheartas talmhaíochta agus lena mbunaítear scéimeanna áirithe tacaíochta d'fheirmeoirí, lena leasaítear Rialachán (CE) Uimh. 1290/2005, Rialachán (CE) Uimh. 247/2006, Rialachán (CE) Uimh. 378/2007 agus lena n‑aisghairtear Rialachán (CE) Uimh. 1782/2003[16] trína gcoigeartaítear leibhéal na tacaíochta dírí. Sa chomhthéacs céanna, is gá an Coimisiún a údarú chun na coigeartuithe sin a shocrú i gcás nach socraíonn an Chomhairle iad roimh an 30 Meitheamh den bhliain féilire a bhfuil feidhm acu ina leith. (18) Ní dhéanann na bearta a dhéantar chun ranníocaíocht airgeadais an CERT agus an CETFT a chinneadh i leith ríomh na n‑uasteorainneacha airgeadais difear do chumhachtaí an údaráis bhuiséadaigh arna ainmniú ag an gConradh. Ba cheart do na bearta sin a bheith bunaithe ar shuimeanna tagartha arna socrú i gcomhréir leis an gComhaontú Idirinstitúideach an […] idir Parlaimint na hEorpa, an Chomhairle agus an Coimisiún maidir le comhar in ábhair bhuiséadacha agus bainistíocht fhónta airgeadais[17] agus Rialachán (AE) Uimh. xxx/xxx [CAI]. (19) Le smacht buiséadach éilítear chomh maith go ndéantar scrúdú leanúnach ar an staid bhuiséadach mheántéarmach. Ba cheart don Choimisiún, mar sin, agus an dréachtbhuiséad do bhliain áirithe á thíolacadh aige, a réamhaisnéisí agus a anailísí a thíolacadh do Pharlaimint na hEorpa agus don Chomhairle agus, más gá, bearta iomchuí a mholadh don reachtóir. Ina theannta sin, ba cheart don Choimisiún lánúsáid a bhaint as a chumhachtaí bainistíochta i gcónaí chun a áirithiú go gcomhlíonfar an uasteorainn bhliantúil agus, más gá, bearta iomchuí a mholadh do Pharlaimint na hEorpa agus don Chomhairle nó don Chomhairle chun an staid bhuiséadach a chur ina cheart. Más rud é, ag deireadh bliana buiséid, nach féidir an uasteorainn bhliantúil a chomhlíonadh de thoradh aisíocaíochtaí a d'iarr na Ballstáit, ba cheart don Choimisiún a bheith in ann bearta a dhéanamh lena gceadófar dáileadh sealadach an bhuiséid atá ar fáil ar na Ballstáit i gcomhréir lena n-iarrataí ar aisíocaíochtaí nach bhfuil íoctha go fóill, agus lena gceadófar comhlíonadh na huasteorann arna socrú don bhliain lena mbaineann. Ba cheart íocaíochtaí don bhliain sin a mhuirearú ar an mbliain buiséid dár gcionn agus ba cheart suim iomlán maoinithe ón Aontas in aghaidh an Bhallstáit a shuíomh go cinntitheach, agus cúiteamh idir Bhallstáit chun an tsuim atá socraithe a chomhlíonadh. (20) Agus an buiséad á chur chun feidhme aige, ba cheart don Choimisiún córas míosúil luathrabhaidh agus faireacháin do chaiteachas talmhaíochta a oibriú, sa chaoi go bhfeadfaidh an Coimisiún, má tá baol ann go sárófar an uasteorainn bhliantúil, bearta iomchuí a dhéanamh faoi na cumhachtaí bainistíochta atá aige agus bearta eile a mholadh más rud é gur léir nach bhfuil na bearta sin leordhóthanach. Ba cheart don Choimisiún tuarascáil thréimhsiúil a chur chuig Parlaimint na hEorpa agus chuig an gComhairle ina ndéanfar comparáid idir éabhlóid an chaiteachais arna dhéanamh agus na próifílí go dtí an bpointe sin agus ina dtabharfar measúnú ar an gcur chun feidhme intuartha don chuid atá fágtha den bhliain buiséid. (21) Agus na doiciméid buiséid á dtarraingt suas, ba cheart don ráta malartaithe arna úsáid ag an gCoimisiún an fháisnéis is deireanaí a léiriú, ach an t‑aga moille idir dréachtú agus tíolacadh na ndoiciméad a chur san áireamh. (22) I Rialachán (AE) Uimh. RR/xxx ó Pharlaimint na hEorpa agus ón gComhairle an […] lena leagtar síos forálacha coiteanna maidir le Ciste Forbraíochta Réigiúnaí na hEorpa, Ciste Sóisialta na hEorpa, an Ciste Comhtháthaithe, an Ciste Eorpach Talmhaíochta um Fhorbairt Tuaithe agus an Ciste Eorpach Muirí agus Iascaigh arna gcumhdach ag an gComhchreat Straitéiseach agus lena leagtar síos forálacha ginearálta maidir le Ciste Forbraíochta Réigiunaí na hEorpa, Ciste Sóisialta na hEorpa agus an Ciste Comhtháthaithe agus lena n‑aisghairtear Rialachán (CE) Uimh. 1083/2006[18], déantar foráil maidir le rialacha a bhfuil feidhm acu i dtaca le tacaíocht airgeadais ó na Cistí arna gcumhdach ag an Rialachán sin, lena n‑áirítear an CETFT. Áirítear sna forálacha sin freisin rialacha áirithe maidir le hincháilitheacht caiteachais, bainistíocht airgeadais, agus córais bhainistíochta agus rialaithe. Maidir le bainistíocht airgeadais an CETFT, ar mhaithe le soiléire dhlíthiúil agus comhleanúnachas idir na Cistí talmhaíochta, ba cheart tagairt a dhéanamh do na forálacha ábhartha maidir le gealltanais bhuiséideacha, spriocdhátaí íocaíochta agus dídhílsiú Rialachán (AE) Uimh. RR/xxx. (23) Déantar na cláir forbartha tuaithe a mhaoiniú ó bhuiséad an Aontais ar bhonn gealltanas i dtráthchodanna bliantúla Ba cheart gurbh fhéidir leis na Ballstáit cistí an Aontais a bhfuil foráil déanta ina leith a úsáid chomh luath agus a thosaíonn siad na cláir. Tá gá mar sin le córas réamh-mhaoinithe atá srianta go hiomchuí lena n‑áiritheofar sreabhadh seasta cistí sa chaoi is go ndéanfar íocaíochtaí leis na tairbhithe faoi na cláir ag an tráth iomchuí. (24) Cé is moite de réamh‑mhaoiniú, ba cheart idirdhealú a dhéanamh idir íocaíochtaí arna ndéanamh ag an gCoimisiún leis na gníomhaireachtaí íocaíochta creidiúnaithe. Ba cheart íocaíochtaí eatramhacha agus íocaíocht iarmhéideanna, agus rialacha maidir lena n‑íocaíocht a shocrú. Ba cheart do riail an tsaortha uathoibríoch cuidiú le cur i bhfeidhm na gclár a bhrostú agus cuidiú le bainistíocht fhónta airgeadais. (25) Ba cheart cabhair ón Aontas a íoc le tairbhithe in am trátha ionas go bhféadfaidh siad í a úsáid go héifeachtúil. Má mhainníonn na Ballstáit na sprioc‑amanna íocaíochta atá leagtha síos i reachtaíocht an Aontais a chomhlíonadh d'fhéadfadh deacrachtaí tromchúiseacha teacht as do na tairbhithe agus d'fhéadfaí buiséadú bliantúil an Aontais a chur i gcontúirt. Dá bhrí sin, ba cheart caiteachas arna dhéanamh gan sprioc‑amanna íocaíochta a urramú a eisiamh ó mhaoiniú ón Aontas. Chun prionsabal na comhréireachta a urramú, ba cheart don Choimisiún a bheith in ann foráil a dhéanamh maidir le heisceachtaí ón riail ghinearálta seo. Ba cheart an prionsabal seo, arna leagan síos i Rialachán (CE) Uimh. 1290/2005, a choimeád agus a chur i bhfeidhm maidir leis an CERT (Ciste Eorpach um Ráthaíocht Talmhaíochta) agus maidir leis an CETFT (Ciste Eorpach Talmhaíochta um Fhorbairt Tuaithe). Má íocann na Ballstáit go déanach, ba cheart dóibh úis a chur leis an bpríomhshuim ar a chostas féin chun na tairbhithe a chúiteamh. Le foráil dá leithéid d'fhéadfaí na Ballstáit a spreagadh chun sprioc-amanna íocaíochta a urramú níos fearr, agus d'fhéadfaí níos mó urrúis a thabhairt do thairbhithe go n-íocfaí iad in am, nó ar a laghad go gcúiteofaí iad i gcás íocaíochta déanaí. (26) I Rialachán (CE) Uimh. 1290/2005 foráiltear do laghduithe agus fionraí íocaíochtaí míosúla nó eatramhacha don CERT agus don CETFT. D'ainneoin fhoclaíocht scaoilte na bhforálacha sin, tugtar faoi deara go n‑úsáidtear na forálacha sin sa chleachtas go bunúsach chun íocaíochtaí a laghdú i leith neamh‑urramú sprioc‑amanna íocaíochta, uasteorainneacha agus 'ceisteanna cuntasaíochta' dá samhail, ar féidir iad a bhrath go héasca sna dearbhuithe caiteachais. Leis na forálacha sin ceadófar laghduithe agus fionraí i gcás easnamh tromchúiseach agus seasmhach i gcórais rialaithe náisiúnta, ach áireofar iontu coinníollacha substainteacha sriantacha go leor mar chúis leo agus foráilfear do nós imeachta ar leith, ina mbeidh dhá chéim atá le leanúint. Tá an t‑údarás buiséadach tar éis a iarraidh ar an gCoimisiún arís agus arís eile íocaíochtaí le Ballstáit neamh-chomhlíontacha a chur ar fionraí. I bhfianaise an chúlra seo, is gá an córas dá bhforáiltear i Rialachán (CE) Uimh. 1290/2005 a shoiléiriú agus na rialacha maidir le laghduithe agus fionraí don CERT agus don CETFT araon a chumasc in Airteagal ar leith amháin. Ba cheart an córas laghduithe do 'cheisteanna cuntasaíochta' a choimeád ach foclaíocht níos soiléire a bheith ann i gcomhréir leis an gcleachtas riaracháin atá ann cheana. Ba cheart an fhéidearthacht íocaíochtaí a laghdú nó a fhionraí i gcás easnamh suntasach agus seasmhach i gcóras rialaithe náisiúnta a leathnú trí fhaillí in aisghabháil íocaíochtaí neamhrialta a áireamh, ach an nós imeachta dhá chéim a choimeád i gcás laghduithe nó fionraí dá leithéidí. (27) Sa reachtaíocht talmhaíochta earnálach ceanglaítear ar na Ballstáit faisnéis faoin líon seiceálacha atá déanta agus faoi thoradh na seiceálacha sin a sheoladh faoi sprioc‑amanna sonraithe. Úsáidtear an staidreamh rialaithe sin chun an leibhéal earráide ar leibhéal na mBallstát a chinneadh agus, go ginearálta, chun seiceáil a dhéanamh ar bhainistíocht an CERT agus an CETFT. Is foinse thábhachtach iad chun go ndeimhneoidh an Coimisiún go bhfuil bainistiú ceart á dhéanamh ar na cistí agus is eilimint fhíor-riachtanach iad don dearbhú bliantúil urrúis. I bhfianaise thábhacht na faisnéise staidrimh seo agus chun a áirithiú go n‑urramóidh na Ballstáit a n‑oibleagáid maidir le hí a sheoladh in am, is gá bac a bheith ann ar sholáthar déanach na sonraí is gá ar dhóigh atá comhréireach le méid an easnaimh sonraí. Dá bhrí sin, ba cheart forálacha a bhunú lenar féidir leis an gCoimisiún cuid de na híocaíochtaí míosúla nó idirmheánacha nár seoladh an fhaisnéis staidrimh ábhartha ina leith in am a fhionraí. (28) Chun athúsáid cistí an CERT agus an CETFT a cheadú, tá gá le rialacha maidir le suimeanna sonracha a shannadh. Ba cheart an liosta atá i Rialachán (CE) Uimh. 1290/2005 a chomhlánú leis na suimeanna a bhaineann le híocaíochtaí déanacha agus le himréiteach cuntas maidir le caiteachas faoin CERT. Chomh maith leis sin, i Rialachán (CEE) Uimh. 352/78 ón gComhairle an 20 Feabhra 1978 maidir le creidiúnú urrús, taiscí agus ráthaíochtaí arna dtabhairt faoin gcomhbheartas talmhaíochta agus arna bhforghéilleadh ina dhiaidh sin[19] leagadh síos rialacha maidir le cinn scríbe na suimeanna a thig as urrúis fhorghéillte. Ba cheart na forálacha a chomhchuibhiú agus a chumasc leis na forálacha atá ann cheana maidir le hioncam sannta. Ba cheart mar sin Rialachán (CEE) Uimh. 352/78 a aisghairm. (29) I Rialachán (CE) Uimh. 814/2000 ón gComhairle an 17 Aibreán 2000 maidir le bearta faisnéise a bhaineann leis an gcomhbheartas talmhaíochta[20] agus ina rialacha cur chun feidhme sainítear na bearta faisnéise a bhaineann leis an CBT ar féidir iad a mhaoiniú faoi phointe (c) d'Airteagal 5 de Rialachán (CE) Uimh. 1290/2005. I Rialachán (CE) Uimh. 814/2000 tá liosta na mbeart sin agus a gcuspóirí agus socraítear ann na rialacha maidir lena maoiniú agus maidir le cur chun feidhme na dtionscadal comhfhreagrach. Ón uair a glacadh an Rialachán sin, táthar tar éis rialacha a ghlacadh i Rialachán (AE) Uimh. xxx/xxx[RA] maidir le deontais agus soláthar. Ba cheart feidhm a bheith ag na rialacha sin freisin maidir le bearta faisnéise faoin CBT. Ar mhaithe le simpliú agus le comhleanúnachas, ba cheart Rialachán (CE) Uimh. 814/2000 a aisghairm ach na forálacha sonracha maidir leis na cuspóirí agus cineálacha beart atá le maoiniú a choimeád. Ba cheart a chur san áireamh leis na bearta sin an gá lena áirithiú go ndéanfar cumarsáid níos éifeachtúla leis an bpobal i gcoitinne agus go mbeidh sineirgíochtaí níos láidre idir gníomhaíochtaí cumarsáide arna ngabháil ar láimh ar thionscnamh an Choimisiúin agus lena áirithiú go gcuirfear tosaíochtaí polaitiúla an Aontais in iúl go héifeachtach. Mar sin ba cheart a chumhdach iontu freisin bearta faisnéise is ábhartha don CBT faoi chuimsiú na teachtaireachta corparáide dá dtagraítear sa Teachtaireacht ón gCoimisiún chuig Parlaimint na hEorpa, an Chomhairle, Coiste Eacnamaíoch agus Sóisialta na hEorpa agus Coiste na Réigiún: Buiséad don Eoraip sa bhliain 2020 – Cuid II: Doiciméid bheartais[21] (30) Bainfidh bainistíocht chomhpháirteach i bpáirt le maoiniú beart agus oibríochtaí faoin CBT. Chun a áirithiú go ndéanfar cistí an Aontais a bhainistiú go fónta, ba cheart don Choimisiún seiceálacha a dhéanamh ar bhainistíocht na gCistí ag na húdaráis Bhallstáit atá freagrach as na híocaíochtaí a dhéanamh. Is iomchuí cineál na seiceálacha atá le déanamh ag an gCoimisiún a shainiú, téarmaí a fhreagrachtaí maidir leis an mbuiséad a chur chun feidhme a shonrú agus oibleagáidí comhair na mBallstát a shoiléiriú. (31) Chun go bhféadfaidh an Coimisiún a oibleagáid a chomhlíonadh maidir le seiceáil go bhfuil córais bhainistíochta agus chigireachta do chaiteachas Aontais sna Ballstáit ann agus ag feidhmiú go cuí, ba cheart foráil a dhéanamh, gan aird ar an gcigireacht arna déanamh ag na Ballstáit féin, maidir le seiceálacha ag daoine arna dtarmligean ag an gCoimisiún ar ceart dóibh bheith in ann cúnamh a iarraidh ó na Ballstáit ina gcuid oibre. (32) Ní foláir teicneolaíocht faisnéise a úsáid chomh minic agus is féidir chun an fhaisnéis atá le cur chuig an gCoimisiún a sholáthar. Agus seiceálacha á ndéanamh aige, ba cheart rochtain iomlán agus láithreach a bheith ag an gCoimisiún ar fhaisnéis faoi chaiteachas arna taifeadadh i bhfoirm páipéir agus i gcomhaid leictreonacha araon. (33) Chun an caidreamh airgeadais idir na gníomhaireachtaí íocaíochta creidiúnaithe agus buiséad an Aontais a bhunú, ba cheart don Choimisiún cuntais na ngníomhaireachtaí íocaíochta seo a imréiteach gach bliain. Ba cheart don chinneadh maidir le himréiteach na gcuntas iomláine, cruinneas agus fírinneacht na gcuntas a chumhdach ach gan comhréireacht an chaiteachais le reachtaíocht an Aontais a chumhdach. (34) Ba cheart don Choimisiún, atá freagrach as cur i bhfeidhm cuí dhlí an Aontais faoi Airteagal 17 den Chonradh ar an Aontas Eorpach, cinneadh a dhéanamh an gcomhlíonann an caiteachas arna thabhú ag na Ballstáit reachtaíocht an Aontais. Ba cheart é a bheith de cheart ag na Ballstáit bonn údair a thabhairt lena gcinntí íocaíochtaí a dhéanamh agus a bheith de cheart acu dul ar iontaoibh idir‑réitigh i gcás nach bhfuil aon chomhthoil idir iad féin agus an Coimisiún. Chun urrúis dlí agus airgeadais a thabhairt do na Ballstáit maidir le caiteachas arna dhéanamh san am atá thart, ba cheart don Choimisiún uastréimhse a shocrú lena gcinnfear na hiarmhairtí airgeadais ba cheart a theacht as neamh-chomhlíonadh. Maidir leis an CETFT, ba cheart don nós imeachta imréitigh comhréireachta maidir le ceartúcháin airgeadais arna ndéanamh ag an gCoimisiún mar atá leagtha síos i gCuid 2 de Rialachán (AE) Uimh. RR/xxx. (35) Maidir leis an CERT, ba cheart suimeanna arna n‑aisghabháil a aisíoc leis an gCiste i gcás nach bhfuil an caiteachas i gcomhréir le reachtaíocht an Aontais agus nach bhfuil aon teidlíocht ann. Ba cheart foráil a dhéanamh maidir le córas freagrachta airgeadais i leith neamhrialtachtaí in éagmais aisghabhála iomláine. I ndáil leis seo ba cheart nós imeachta a bhunú lena bhféadfaidh an Coimisiún leasanna bhuiséad an Aontais a chosaint trína chinneadh suimeanna a cailleadh de thoradh neamhrialtachtaí agus nár aisghabhadh faoi sprioc-amanna réasúnacha a ghearradh ar na Ballstáit lena mbaineann. Ba cheart feidhm a bheith ag na rialacha maidir leis na suimeanna uile nár aisghabháladh fós faoi thráth theacht i bhfeidhm an Rialacháin seo. I gcásanna áirithe faillí ar thaobh an Bhallstáit, tá údar maith leis an tsuim iomlán a ghearradh ar an mBallstát lena mbaineann. Ba cheart feidhm a bheith ag na rialacha céanna maidir leis an CETFT, ag coimeád mar sin féin na sainiúlachta go bhfanfaidh suimeanna arna n‑aisghabháil nó arna gcur ar ceal i ndiaidh neamhrialtachtaí ar fáil do na cláir forbartha tuaithe formheasta den Bhallstát lena mbaineann mar gur leithdháileadh na suimeanna sin ar an mBallstát sin. Ba cheart forálacha maidir le hoibleagáidí tuairiscithe do na Ballstáit a leagan amach freisin (36) D'fhéadfadh sé gurb é an éifeacht a thiocfadh as nósanna imeachta aisghabhála arna n‑úsáid ag na Ballstáit go gcuirfí moill roinnt blianta ar an aisghabháil, gan aon ráthaíocht gur toradh dearfach a bheidh orthu. D'fhéadfadh sé nach mbeadh costas cur chun feidhme na nósanna imeachta sin i gcomhréir leis na suimeanna a bhailítear nó is féidir a bhailiú. Dá thoradh sin, ba cheart do na Ballstáit a bheith in ann stop a chur leis na nósanna imeachta aisghabhála i gcásanna áirithe. (37) Chun leasanna airgeadais bhuiséad an Aontais a chosaint, ba cheart do na Ballstáit bearta a ghlacadh chun a dheimhniú dóibh féin go bhfuil idirbhearta arna maoiniú ag an CERT agus ag an CETFT á ndéanamh agus á gcur i gcrích i gceart. Ba cheart do na Ballstáit aon neamhrialtachtaí nó neamh-chomhlíonadh oibleagáidí arna ndéanamh ag tairbhithe a chosc, a bhrath agus déileáil leo go héifeachtach. Chun na críche seo, ba cheart feidhm a bheith ag Rialachán (CE, Euratom) Uimh. 2988/95 ón gComhairle an 18 Nollaig 1995 maidir le cosaint leasanna airgeadais na gComhphobal Eorpach[22]. (38) I rialacháin éagsúla talmhaíochta earnálach tá forálacha a bhaineann le prionsabail ghinearálta maidir le seiceálacha, aistarraingtí, laghduithe nó eisiaimh ó íocaíochtaí agus a bhaineann le gearradh pionós. Ba cheart na rialacha sin a thiomsú sa chreat dlí céanna ar leibhéal cothrománach. Ba cheart oibleagáidí na mBallstát maidir le seiceálacha riaracháin agus seiceálacha ar an láthair agus na rialacha maidir le haisghabháil, laghdú agus eisiaimh cabhrach a chumhdach iontu. Ba cheart rialacha maidir le seiceálacha ar oibleagáidí nach mbaineann de riachtanas le híocaíocht cabhrach a leagan síos freisin. (39) I roinnt forálacha na reachtaíochta talmhaíochta earnálach ceanglaítear go dtaisctear urrús chun a áirithiú go n‑íoctar suim mura gcomhlíontar oibleagáid. Ba cheart feidhm a bheith ag riail chothrománach aonair maidir leis na forálacha sin go léir chun go neartófar an creat le haghaidh urrús. (40) Ba cheart do na Ballstáit córas comhtháite riaracháin agus rialaithe a oibriú i gcás íocaíochtaí áirithe dá bhforáiltear i Rialachán (AE) Uimh. xxx/xxx [ÍD] agus i Rialachán (AE) Uimh. FT/xxx ó Pharlaimint na hEorpa agus ón gComhairle an Xxx maidir le tacaíocht d'fhorbairt tuaithe ón gCiste Eorpach Talmhaíochta um Forbairt Tuaithe (CETFT)[23] Chun éifeachtacht thacaíocht an Aontais agus faireachán uirthi a fheabhsú, ba cheart na Ballstáit a údarú chun úsáid a bhaint as an gcóras comhtháite sin freisin i gcás scéimeanna tacaíochta eile de chuid an Aontais. (41) Ba cheart príomheilimintí an chórais chomhtháite sin agus, go háirithe, na forálacha maidir le bunachar sonraí ríomhairithe, córas chun dáileachtaí talmhaíochta a aithint, iarratais ar chabhair nó éilimh íocaíochta agus córas chun teidlíochtaí íocaíochtaí a aithint agus a thaifeadadh a choimeád. (42) Na híocaíochtaí dá bhforáiltear i scéimeanna tacaíochta de chuid an Aontais arna gcumhdach le córas comhtháite, ba cheart do na húdaráis inniúla náisiúnta iad a íoc leis na tairbhithe go hiomlán, faoi réir aon laghduithe dá bhforáiltear sa Rialachán seo, agus laistigh de thréimhsí arna leagan síos. Chun go mbeadh bainistiú íocaíochtaí díreacha níos solúbtha, ba cheart a cheadú do Bhallstáit íocaíochtaí arna gcumhdach ag an gcóras comhtháite a íoc i suas le dhá thráthchuid in aghaidh na bliana. (43) Is féidir faireachán an-éifeachtach a dhéanamh ar idirbhearta atá ina gcuid de chóras maoinithe an CERT ach grinnscrúdú a dhéanamh ar dhoiciméid tráchtála gnóthas atá ag glacadh nó ag déanamh íocaíochtaí. Tá na forálacha maidir le hiniúchadh na ndoiciméad tráchtála leagtha síos i Rialachán (CE) Uimh. 485/2008 ón gComhairle an 26 Bealtaine 2008 maidir le Ballstáit d'iniúchadh idirbheart ar cuid iad den chóras maoinithe ag an gCiste Eorpach um Ráthaíocht Talmhaíochta[24]. Tríd an iniúchadh sin forlíontar na seiceálacha eile déanta ag na Ballstáit cheana. Ina theannta sin, ní dhéanann sé difear d'fhorálacha náisiúnta maidir le hiniúchadh atá níos fairsinge ná na cinn dá bhforáiltear sa Rialachán sin. (44) Faoi Rialachán (CE) Uimh. 485/2008, ní mor do na Ballstáit na bearta is gá a dhéanamh chun cosaint éifeachtach leasanna airgeadais bhuiséad an Aontais a áirithiú, agus go háirithe chun barántúlacht agus comhlíonadh oibríochtaí arna maoiniú ag an CERT a sheiceáil. Ar mhaithe le soiléire agus réasúntacht, ba cheart na forálacha ábhartha a chomhtháthú sa ghníomh céanna. Ba cheart mar sin Rialachán (CE) Uimh. 485/2008 a aisghairm. (45) Ba cheart na doiciméid a úsáidtear mar bhonn grinnscrúdaithe dá leithéid a chinneadh i gcaoi is gur féidir grinnscrúdú iomlán a chur i gcrích. Ba cheart na gnóthais atá le grinnscrúdú a roghnú ar bhonn cineál na n‑idirbheart arna ndéanamh faoina bhfreagracht agus ar bhonn miondealaithe ar na gnóthais a fhaigheann agus a dhéanann íocaíochtaí in aghaidh na hearnála de réir a dtábhachta i gcóras maoinithe an CERT. (46) Ba cheart cumhachtaí na n‑oifigeach atá freagrach as grinnscrúdú agus na hoibleagáidí atá ar ghnóthais doiciméid tráchtála a chur ar fáil do na hoifigigh sin ar feadh tréimhse sonraithe agus aon fhaisnéis a iarrann siad a sholáthar a shainiú. Ba cheart forálacha a dhéanamh lena gceadaítear doiciméid tráchtála a urghabháil i gcásanna áirithe. (47) Ag féachaint do struchtúr idirnáisiúnta na trádála talmhaíochta agus ar mhaithe le dea-fheidhmiú an mhargaidh inmheánaigh, is gá comhar a eagrú idir na Ballstáit. Is gá freisin córas láraithe doiciméadachta a bhunú ar leibhéal an Aontais maidir le gnóthais a fhaigheann agus a dhéanann íocaíochtaí atá bunaithe i dtríú tíortha. (48) Cé gurb iad na Ballstáit atá freagrach as a gcláir ghrinnscrúdaithe a ghlacadh, ní mór na cláir sin a chur in iúl don Choimisiún ionas gur féidir leis a ról maoirseachta agus comhordúcháin a ghlacadh chuige féin, chun a áirithiú go nglacfar na cláir ar bhonn critéar iomchuí agus chun a ráthú go mbeidh an grinnscrúdú dírithe ar earnálacha nó ar ghnóthais ina mbeidh baol mór calaoise. (49) Tá sé fíor-riachtanach go mbeidh roinn ar leith ag gach Ballstát freagrach as grinnscsrúdú doiciméad tráchtála dá bhforáiltear sa Rialachán seo nó as an grinnscrúdú sin a chomhordú. Ba cheart na ranna ar leith sin a eagrú gan spleáchas do na ranna a dhéanann grinnscrúdú roimh íocaíocht a fháil. Ba cheart faisnéis a bhailítear le linn an ghrinnscrúdaithe sin a chosaint le rúndacht ghairmiúil. (50) Maidir le Rialachán (CE) Uimh. 1782/2003 ón gComhairle an 29 Meán Fómhair 2003 lena mbunaítear comhrialacha maidir le scéimeanna íocaíochta dírí d'fheirmeoirí faoin gcomhbheartas talmhaíochta agus lena mbunaítear scéimeanna áirithe tacaíochta d'fheirmeoirí agus lena leasaítear Rialachán (CEE) Uimh. 2019/93, Rialachán (CE) Uimh. 1452/2001, Rialachán (CE) Uimh. 1453/2001, Rialachán (CE) Uimh. 1454/2001, Rialachán (CE) Uimh. 1868/94, Rialachán (CE) Uimh. 1251/1999, Rialachán (CE) Uimh. 1254/1999, Rialachán (CE) Uimh. 1673/2000, Rialachán (CEE) Uimh. 2358/71 agus Rialachán (CE) Uimh. 2529/2001[25], a ionadaíodh le Rialachán (CE) Uimh. 73/2009, bunaíodh an prionsabal leis an Rialachán sin gur cheart íocaíocht iomlán tacaíochtaí áirithe do thairbhithe faoin CBT a nascadh le comhlíonadh rialacha maidir le bainistíocht talún, táirgeacht talmhaíochta agus gníomhaíocht talmhaíochta. Léiríodh an prionsabal sin ina dhiaidh sin i Rialachán (CE) Uimh. 1698/2005 ón gComhairle an 20 Meán Fómhair 2005 maidir le tacaíocht d'fhorbairt na tuaithe ón gCiste Eorpach Talmhaíochta um Fhorbairt Tuaithe (CETFT) [26] agus i Rialachán (CE) Uimh. 1234/2007 ón gComhairle an 22 Deireadh Fómhair 2007 lena mbunaítear comheagraíocht mhargaí talmhaíochta agus maidir le forálacha sonracha le haghaidh táirgí áirithe talmhaíochta (Rialachán maidir le CEM Aonair) [27]. Faoin gcóras 'tras-chomhlíonta' mar a thugtar air ní mór do na Ballstáit pionóis a fhorchur trí thacaíocht a fuarthas faoin CBT go hiomlán nó i bpáirt a laghdú nó a eisiamh. (51) Leis an gcóras tras-chomhlíonta déantar bunchaighdeáin don chomhshaol, d'athrú aeráide, do dhea-bhail talmhaíochta agus comhshaoil talún, do shláinte phoiblí, do shláinte ainmhithe, do shláinte plandaí agus leas ainmhithe a chorprú sa CBT. Leis an nasc seo dírítear ar rannchuidiú le talmhaíocht inbhuanaithe a fhorbairt trí na tairbhithe a chur ar an eolas faoin ngá urramú do na bunchaighdeáin sin. Dírítear leis freisin ar rannchuidiú leis an CBT a chomhoiriúnú níos mó d'ionchas an tsochaí tríd an mbeartas sin a dhéanamh níos comhsheasmhaí leis na beartais maidir leis an gcomhshaol, sláinte phoiblí, sláinte ainmhithe, sláinte plandaí agus leas ainmhithe. (52) Is dlúthchuid den CBT é an córas tras-chomhlíonta agus ba cheart é a choimeád dá bharr. Mar sin féin, ba cheart a raon feidhme, a áirítear go dtí seo i liostaí ar leith de cheanglais reachtúla bhainistíochta agus de chaighdeáin maidir le dea-bhail talmhaíochta agus comhshaoil talún, a chuíchóiriú ionas go n‑áiritheofar a chomhsheasmhacht agus go ndéanfar é níos sofheicthe. Chun na críche sin ba cheart na ceanglais agus na caighdeáin a eagrú i liosta aonair agus a ghrúpáil de réir limistéar agus saincheisteanna. I bhfianaise na taithí a fuarthas is léir nach bhfuil go leor bainte ag roinnt ceanglas faoi raon feidhme an tras‑chomhlíonta le gníomhaíocht talmhaíochta ná le limistéar an ghabháltais nó baineann siad le húdaráis náisiúnta seachas le tairbhithe. Is iomchuí dá bhrí sin an raon feidhme seo a choigeartú i ndáil leis seo. Ina theannta sin ba cheart foráil a dhéanamh maidir le cothabháil féarthailte buana in 2014 agus in 2015. (53) Ní foláir do Bhallstáit na ceanglais reachtúla bhainistíochta a chur chun feidhme go hiomlán chun a bheith oibríochtúil ar leibhéal feirme agus a gcothrom de chóir a áirithiú idir feirmeoirí mar is gá. (54) Maidir le Treoir 2000/60/CE ó Pharlaimint na hEorpa agus ón gComhairle an 23 Deireadh Fómhair 2000 lena mbunaítear creat do ghníomhaíocht Chomhphobail i réimse an bheartais uisce[28] ní bheidh na forálacha oibríochtúil ach amháin faoi thras‑chomhlíonadh nuair a bheidh na Ballstáit tar éis iad a chur chun feidhme go hiomlán go háirithe le hoibleagáidí soiléire iontu d'fheirmeoirí. De réir na Treorach cuirfear na ceanglais ar leibhéal feirme i bhfeidhm faoin 1 Eanáir 2013 ar a dhéanaí. (55) Maidir le Treoir 2009/128/CE ó Pharlaimint na hEorpa agus ón gComhairle an 21 Deireadh Fómhair 2009 lena mbunaítear creat do ghníomhaíocht Chomhphobail chun úsáid inbhuanaithe lotnaidicídí a bhaint amach,[29] ní bheidh na forálacha oibríochtúil ach amháin faoi thras‑chomhlíonadh nuair a bheidh na Ballstáit tar éis iad a chur chun feidhme go hiomlán go háirithe le hoibleagáidí soiléire iontu d'fheirmeoirí. De réir na Treorach cuirfear na ceanglais ar leibhéal feirme i bhfeidhm go forchéimnitheach de réir sceidil ama agus go háirithe déanfar na prionsabail ghinearálta maidir le srianadh comhtháite lotnaidí a chur i bhfeidhm faoin 1 Eanáir 2014 ar a dhéanaí. (56) De réir Airteagal 22 de Threoir 2000/60/CE, déanfar Treoir 80/68/CEE ón gComhairle an 17 Nollaig 1979 maidir le screamhuisce a chosaint ar thruailliú de bharr substaintí contúirteacha áirithe [30] a aisghairm an 23 Nollaig 2013. Chun na rialacha faoi thras‑chomhlíonadh a bhaineann le cosaint screamhuisce a choimeád, is iomchuí, a fhad is atáthar ag feitheamh ar Threoir 2000/60/CE a áireamh faoi raon feidhme an tras‑chomhlíonta, raon feidhme an tras‑chomhlíonta a choigeartú agus caighdeán dea-bhaile talmhaíochta agus comhshaoil a chuimsíonn ceanglais Airteagal 4 agus Airteagal 5 de Threoir 80/68/CEE a shainiú. (57) Tá sé intuighte sa chóras tras‑chomhlíonta go mbeidh srianta áirithe riaracháin ar na tairbhithe agus ar lucht riaracháin náisiúnta araon ós rud é nach mór a áirithiú go gcoinneofar taifid, go ndéanfar seiceálacha agus go gcuirfear pionóis i bhfeidhm nuair is gá. Ba cheart do na pionóis sin a bheith comhréireach, éifeachtach agus athchomhairleach. Ba cheart na pionóis sin a bheith gan dochar do phionóis eile atá leagtha síos faoi fhorálacha eile dhlí an Aontais nó an dlí náisiúnta. Ar mhaithe le comhsheasmhacht, is iomchuí forálacha ábhartha de chuid an Aontais a chumasc in aon ionstraim dlí amháin. I gcás feirmeoirí atá rannpháirteach sa scéim um fheirmeoirí beaga dá dtagraítear i dTeideal V de Rialachán (AE) Uimh. xxx/xxx[ÍD], b'fhéidir go measfar go sáraíonn na hiarrachtaí atá le déanamh faoin gcóras tras‑chomhlíonta an tairbhe a bhaineann leis na feirmeoirí sin a choinneáil faoin gcóras sin. Ar mhaithe le simpliú, ba cheart na feirmeoirí sin a dhíolmhú ón tras-chomhlíonadh agus go háirithe óna chóras rialaithe agus ón riosca maidir le pionóis tras‑chomhlíonta. Mar sin féin, ba cheart an díolúine sin a bheith gan dochar don oibleagáid forálacha infheidhme na reachtaíochta earnálaí a urramú agus don fhéidearthacht go ndéanfaí seiceáil agus go ngearrfaí píonóis faoin reachtaíocht sin. (58) I Rialachán (CE) Uimh. 1782/2003 bunaítear creat caighdeán maidir le dea-bhail talmhaíochta agus comhshaoil na talún nach mór do na Ballstáit caighdeáin náisiúnta a ghlacadh dá réir ag cur san áireamh saintréithe sonracha na limistéar lena mbaineann, lena n‑áirítear coinníollacha ithreach agus aeráide agus córais feirmeoireachta atá ann cheana (úsáid talún, rothlú barraí, cleachtais feirmeoireachta) agus struchtúir feirmeacha. Leis na caighdeáin sin maidir le dea-bhail talmhaíochta agus comhshaoil na talún dírítear ar rannchuidiú le hidiú ithreach a chosc, ábhar orgánach ithreach agus struchtúr ithreach a chothabháil, íosleibhéal cothabhála a áirithiu, meathlú gnáthóg a sheachaint agus uisce a chosaint agus a bhainistiú. Ba cheart go n‑áireodh raon feidhme níos leithne an chórais thras‑chomhlíonta mar atá leagtha síos sa Rialachán seo creat ar cheart do Bhallstáit caighdeáin náisiúnta maidir le dea‑bhail talmhaíochta agus comhshaoil a ghlacadh dá réir. Ba cheart go n‑áireodh creat an Aontais rialacha chun díriú níos fearr ar shaincheisteanna uisce, ithreach, stoic carbóin, bitheagsúlachta agus tírdhreacha chomh maith le híosleibhéal cothabhála na talún. (59) Ba cheart go dtuigfeadh tairbhithe go soiléir cad atá le comhlíonadh acu i dtaca le rialacha maidir le tras‑chomhlíonadh. Chun na críche sin, ba cheart do na Ballstáit na ceanglais agus na caighdeáin go léir atá mar chuid de na rialacha sin a chur in iúl ar bhealach uileghabhálach, intuigthe agus mínitheach, lena n‑áirítear, nuair is féidir, ar mhodh leictreonach. (60) Chun tras‑chomhlíonadh a chur chun feidhme go héifeachtach ní foláir fíorú ar leibhéal na dtairbhithe go bhfuil oibleagáidí á gcomhlíonadh. I gcás ina gcinneann Ballstát go n‑úsáidfidh sé an rogha gan laghdú ná eisiamh a chur i bhfeidhm i gcás ina bhfuil an suim lena mbaineann níos lú ná EUR 100, ba cheart don údarás rialaithe inniúil a fhíorú, i gcás sampla tairbhithe le linn na bliana ina dhiaidh sin, go nglacann an feirmeoir na bearta is gá chun an neamh-chomhlíonadh lena mbaineann a leigheas. (61) Chun comhar comhchuí idir an Coimisiún agus na Ballstáit maidir le maoiniú chaiteachas an CBT a áirithiú agus, go háirithe, chun go bhféadfaidh an Coimisiún faireachán a dhéanamh ar bhainistíocht airgeadais sna Ballstáit agus cuntais na ngníomhaireachtaí íocaíochta creidiúnaithe a imréiteach, ní foláir do na Ballstáit faisnéis áirithe a chur in iúl don Choimisiún nó a choimeád ar fáil dó. (62) Chun sonraí a thiomsú atá le cur chuig an gCoimisiún, agus chun go bhféadfadh an Coimisiún rochtain láithreach a fháil ar shonraí caiteachais i bhfoirm páipéir agus leictreonach, ní foláir rialacha iomchuí maidir le tíolacadh agus tarchur sonraí, lena n‑áirítear teorainneacha ama, a leagan síos. (63) Ós rud é go bhféadfadh sonraí pearsanta nó rúin ghnó a bheith ag baint leis na córais rialaithe náisiúnta agus an imréiteach comhréireachta a chur i bhfeidhm, ba cheart do na Ballstáit agus don Choimsiún rúndacht na faisnéise a gheofaí sa chomhthéacs sin a ráthú. (64) Ar mhaithe le bainistíocht fhónta airgeadais bhuiséad an Aontais agus ar mhaithe le hionramháil neamhchlaonta ag leibhéal na mBallstát agus na dtairbhithe, ba cheart rialacha maidir le húsáid an euro a leagan síos. (65) Féadfaidh ráta malartaithe an euro isteach san airgeadra náisiúnta athrú le linn na tréimhse ina gcuirtear an oibríocht i gcrích. Ba cheart, dá bhrí sin, an ráta is infheidhme maidir leis na suimeanna lena mbaineann a chinneadh agus an imeacht trína mbaintear amach cuspóir eacnamaíoch na hoibríochta a chur san áireamh. Ba cheart gurbh é an ráta malartaithe a chuirtear i bhfeidhm ráta an dáta ar a dtarlaíonn an imeacht seo. Ní foláir an imeacht oibríochtúil seo a shonrú nó cur i bhfeidhm na himeachta a tharscaoileadh, ag urramú critéar áirithe agus go háirithe an luas lena gcuirtear gluaiseachtaí airgeadra ar aghaidh.Tá na rialachá sin leagtha síos i Rialachán (CE) Uimh. 2799/98 ón gComhairle an 15 Nollaig 1998 lena mbunaítear socruithe agra‑airgeadais le haghaidh an euro[31] agus comhlántar leo forálacha dá samhail i Rialachán (CE) Uimh. 1290/2005. Ar mhaithe le soiléire agus réasúntacht, ba cheart na forálacha ábhartha a chomhtháthú sa ghníomh céanna. Ba cheart mar sin Rialachán (CE) Uimh. 2799/2008 a aisghairm. (66) Ba cheart rialacha ar leith a leagan síos chun déileáil le cásanna eisceachtúla airgeadaíochta a tharlaíonn laistigh den Aontas nó ar an margadh domhanda agus a éilíonn beart láithreach chun a áirithiú go n‑oibríonn na socruithe arna mbunú faoin CBT go héifeachtach. (67) Ba cheart go mbeadh an rogha ag Ballstáit nár ghlac leis an euro íocaíochtaí a dhéanamh i leith caiteachais a thig as reachtaíocht an CBT in euro seachas san airgeadra náisiúnta. Tá gá le rialacha sonracha chun a áirithiú nach dtiocfaidh aon bhuntáiste éagórach as an rogha seo do pháirtithe ag déanamh nó ag fáil íocaíochta. (68) Ba cheart gach beart faoin CBT a bheith faoi réir faireacháin agus meastóireachta chun a cháilíocht a fheabhsú agus chun an méid atá bainte amach tríd a thaispeáint. Sa chomhthéacs seo ba cheart don Choimisiún liosta táscairí a chinneadh agus tionchar bheartas an CBT a mheas i ndáil le cuspóirí beartais. Ba cheart don Choimisiún creat a bhunú chun comhmheastóireacht agus comhfhaireachán a dhéanamh lena n‑áiritheofaí, i measc rudaí eile, go mbeadh sonraí ábhartha, lena n‑áirítear faisnéis faoi na Ballstáit, ar fáil go tráthúil. Agus an méid sin á dhéanamh aige ba cheart dó a chur san áireamh na riachtanais sonraí agus na sineirgíochtaí idir foinsí ionchasacha sonraí. Ina theannta sin, sa Teachtaireacht ón gCoimisiún chuig Parlaimint na hEorpa, an Chomhairle, an Coiste Eacnamhaíoch agus Sóisialta agus Coiste na Réigiún: Buiséad don Eoraip sa bhliain 2020 – Cuid II, dearbhaíodh gur cheart an caiteachas i leith aeráide i mbuiséad foriomlán an Aontais a mhéadú go 20 % ar a laghad ina mbeadh ranníocaíocht ó bheartais éagsúla. Ba cheart gurbh fhéidir leis an gCoimisiún, mar sin, tionchar thacaíocht an Aontais faoi chuimsiú chuspóirí an CBT maidir le hathrú aeráide a mheas. (69) Tá feidhm ag reachtaíocht an Aontais maidir le daoine aonair a chosaint i dtaca le próiseáil sonraí pearsanta agus saorghluaiseacht sonraí den sórt sin, go háirithe Treoir 95/46/CE ó Pharlaimint na hEorpa agus ón gComhairle an 24 Deireadh Fómhair 1995 maidir le daoine aonair a chosaint i dtaca le próiseáil sonraí pearsanta agus maidir le saorghluaiseacht sonraí den sórt sin[32] agus Rialachán (CE) Uimh. 45/2001 ó Pharlaimint na hEorpa agus ón gComhairle an 18 Nollaig 2000 maidir le daoine a chosaint i dtaca le próiseáil sonraí pearsanta arna ndéanamh ag institiúidí agus comhlachtaí an Chomhphobail agus maidir le saorghluaiseacht sonraí den sórt sin[33]. (70) Ina bhreithiúnas i gCásanna Uamtha C-92/09 and 93/09[34] dhearbhaigh Cúirt Bhreithiúnais an Aontais Eorpaigh go raibh na forálacha ábhartha i Rialachán (CE) Uimh. 1290/2005 maidir le hoibleagáid na mBallstát faisnéis a fhoilsiú faoi dhaoine nádúrtha a thairbhíonn ó chistí talmhaíochta Eorpacha neamhbhailí. Ós rud é gurbh é leas daoine nádúrtha go gcosnaítear a sonraí pearsanta, agus d'fhonn na cuspóirí difriúla taobh thiar den oibleagáid faisnéis faoi thairbhithe cistí a fhoilsiú a thabhairt chun réitigh, oibleagáid dá bhforáiltear i Rialachán (CE) Uimh. 259/2008 ón gCoimisiún lena leagtar síos rialacha mionsonraithe maidir le cur i bhfeidhm Rialachán (CE) Uimh. 1290/2005 ón gComhairle maidir le faisnéis faoi thairbhithe cistí a thagann ón gCiste Eorpach Ráthaíochta Talmhaíochta (CERT) agus ón gCiste Eorpach Talmhaíochta um Fhorbairt Tuaithe (CETFT)[35], leasaíodh an Rialachán sin chun a leagan síos go sainráite nach bhfuil feidhm ag an oibleagáid seo maidir le daoine nádúrtha. Roimh do Pharlaimint na hEorpa agus don Chomhairle rialacha nua a ghlacadh agus agóidí arna ndéanamh ag an gCúirt á gcur san áireamh ba cheart anailís dhomhain agus measúnú a dhéanamh chun teacht ar an mbealach is iomchuí chun an ceart maidir le sonraí pearsanta na dtairbhithe a chosaint agus an gá le trédhearcacht a thabhairt chun réitigh. Go dtí go ndéanfar an anailís agus an measúnú sin, ba cheart na forálacha reatha maidir le foilsiú faisnéise faoi thairbhithe na gcistí talmhaíochta Eorpacha a choimeád. (71) Chun dálaí aonfhoirmeacha a áirithiú chun an Rialachán seo a chur chun feidhme ba cheart cumhachtaí cur chun feidhme a thabhairt don Choimisiún. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú chumhachtaí chur chun feidhme an Choimisiúin[36]. (72) Ba cheart an nós imeachta comhairleach a úsáid chun gníomhartha cur chun feidhme áirithe a ghlacadh. Maidir leis na gníomhartha cur chun feidhme lena mbaineann ríomhaireachtaí suimeanna arna ndéanamh ag an gCoimisiún, cuireann an nós imeachta comhairleach ar chumas an Choimisiúin freagracht a ghlacadh go hiomlán as bainistiú an bhuiséid agus díríonn sé ar éifeachtúlacht mhéadaithe, intuarthacht agus luas, ag cur san áireamh na dteorainneacha ama agus na nosanna imeachta buiséadacha. Maidir le gníomhartha cur chun feidhme laistigh de chreat na n‑íocaíochtaí a dhéantar leis na Ballstáit agus maidir le hoibriú an nós imeachta um imréiteach cuntas, cuireann an nós imeachta comhairleach ar chumas an Choimisiúin freagracht a ghlacadh go hiomlán as bainistiú an bhuiséid agus as cuntais bhliantúla na ngníomhaireachtaí íocaíochta náisiunta a fhíorú d'fhonn glacadh leis na cuntais sin nó, i gcás caiteachais nár tabhaíodh i gcomhréir le rialacha an Aontais, an caiteachas sin a eisiamh ó mhaoiniú an Aontais. I gcásanna eile, ba cheart an nós imeachta scrúdúcháin a úsáid chun gníomhartha cur chun feidhme a ghlacadh. (73) Ba cheart tuilleadh cumhachta a thabhairt don Choimisiún cúraimí áirithe riaracháin nó bainistíochta a chur i gcrích, go háirithe maidir leis an glan‑iarmhéid atá ar fáil do chaiteachas an CERT a shocrú. Níor cheart go mbeidh feidhm ag Rialachán (AE) Uimh. 182/2011 maidie leis na cumhachtuithe sin. (74) Tágann deacrachtaí praiticiúla sonracha as an trasdul ó fhorálacha na Rialachán arna n‑aisghairm ag an Rialachán seo go dtí na forálacha sa Rialachán seo. Chun déileáil leis na deacrachtaí sin a d'fhéadfadh a bheith ann, ba cheart a fhoráil go nglacfadh an Coimisiún na bearta is gá agus a bhfuil údar cuí leo. (75) Ós rud é go mbeidh an tréimhse cláraithe le haghaidh clár forbartha tuaithe a mhaoinítear ar bhonn an Rialacháin seo ar siúl ón 1 Eanáir 2014, ba cheart feidhm a bheith ag an Rialachán seo amhail ón dáta sin. Mar sin féin, ba cheart feidhm a bheith ag forálacha áirithe a bhaineann le bainistíocht airgeadais na gcistí amhail ó dháta níos luaithe a chomhfhreagraíonn do thús na bliana airgeadais, TAR ÉIS AN RIALACHÁN SEO A GHLACADH: CLÁR NA nÁBHAR MEABHRÁN MÍNIÚCHÁIN..................................................................................................... 2 1........... COMHTHÉACS AN TOGRA...................................................................................... 2 2........... TORTHAÍ AN CHOMHAIRLIÚCHÁIN LEIS NA PÁIRTITHE LEASMHARA AGUS MEASÚNÚ TIONCHAIR................................................................................................................. 5 3........... EILIMINTÍ DLÍTHIÚLA AN TOGRA.......................................................................... 7 4........... IMPLEACHT BHUISÉADACH.................................................................................... 8 RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le maoiniú, bainistiú agus faireachán a dhéanamh ar an gcomhbheartas talmhaíochta............................................................................ 10 TEIDEAL I RAON FEIDHME AGUS SAINMHÍNITHE......................................................... 30 TEIDEAL II FORÁLACHA GINEARÁLTA MAIDIR LE CISTÍ TALMHAÍOCHTA.............. 31 Caibidil I Cistí Talmhaíochta........................................................................................................ 31 Caibidil II Gníomhaireachtaí íocaíochta agus comhlachtaí eile........................................................ 33 TEIDEAL III CÓRAS COMHAIRLEACH FEIRME................................................................ 37 TEIDEAL IV BAINISTÍOCHT AIRGEADAIS NA gCISTÍ...................................................... 39 Caibidil I An CERT.................................................................................................................... 39 Roinn I Caiteachas a Mhaoiniú.................................................................................................... 39 Roinn 2 Smacht buiséadach......................................................................................................... 41 Caibidil II An CETFT................................................................................................................. 44 Roinn 1 Forálacha ginearálta don CETFT.................................................................................... 44 Roinn 2 maoiniú clár forbartha tuaithe.......................................................................................... 45 Roinn 3 Ranníocaíocht airgeadais le cláir forbartha tuaithe............................................................ 45 Roinn 4 An Duais do chomhar nuálaíoch áitiúil a Mhaoiniú........................................................... 49 Caibidil III Forálacha Coiteanna.................................................................................................. 50 Caibidil IV Cuntais a imréiteach................................................................................................... 55 Roinn I Forálacha ginearálta........................................................................................................ 55 Roinn II Imréiteach..................................................................................................................... 57 Roinn III Neamhrialtachtaí........................................................................................................... 59 TEIDEAL V CÓRAIS RIALAITHE AGUS PIONÓIS.............................................................. 62 Caibidil I Rialacha ginearálta........................................................................................................ 62 Caibidil II Córas comhtháite riaracháin agus rialaithe.................................................................... 68 Caibidil III Grinnscrúdú ar idirbhearta.......................................................................................... 74 Caibidil IV Forálacha eile maidir le seiceálacha............................................................................ 79 TEIDEAL VI TRAS-CHOMHLÍONADH................................................................................. 81 Caibidil I Raon Feidhme............................................................................................................. 81 Caibidil II An córas rialaithe agus pionóis a bhaineann le tras‑chomhlíonadh................................. 84 TEIDEAL VII FORÁLACHA COITEANNA............................................................................ 87 Caibidil I Cumarsáid................................................................................................................... 87 CAIBIDIL II Úsáid an euro....................................................................................................... 89 Caibidil III Tuarascáil agus meastóireacht.................................................................................... 92 TEIDEAL VIII FORÁLACHA CRÍOCHNAITHEACHA........................................................ 94 IARSCRÍBHINN I.................................................................................................................... 96 IARSCRÍBHINN II................................................................................................................... 99 IARSCRÍBHINN III................................................................................................................ 102 RÁITEAS AIRGEADAIS REACHTACH................................................................................ 107 TEIDEAL I RAON FEIDHME AGUS SAINMHÍNITHE Airteagal 1 Raon feidhme Leagann an Rialachán seo na rialacha síos maidir leis na nithe seo a leanas: (a) maoiniú caiteachais faoin gcomhbheartas talmhaíochta, lena n-áirítear caiteachas ar fhorbairt tuaithe; (b) an córas comhairleach feirme; (c) na córais bhainistíochta agus rialaithe atá le cur ar bun ag na Ballstáit; (d) an córas tras-chomhlíonta; (e) imréiteach cuntas. Airteagal 2 Téarmaí a úsáidtear sa Rialachán seo 1. Beidh feidhm ag na sainmhínithe ar “feirmeoir”, “gníomhaíocht talmhaíochta”, “limistéar talmhaíochta”, agus "gabháltas" atá leagtha síos in Airteagal 4 de Rialachán (AE) xxx/xxx[ÍD] chun críocha an Rialacháin seo, ach amháin mar a fhoráiltear a mhalairt sa Rialachán seo. Beidh feidhm ag an téarma "íocaíochtaí díreacha" dá dtagraítear in Airteagal 1 de Rialachán (AE) xxx/xxx[ÍD] chun críocha an Rialacháin seo. 2. Force majeure agus imthosca eisceachtúla mar a úsáidtear iad sa Rialachán seo i ndáil le Rialachán (AE) xxx/xxx[ÍD], Rialachán (AE) xxx/xxx[CEM aonair] agus Rialachán (AE) xxx/xxx[FT], féadfar iad a aithint go háirithe i gcásanna mar seo a leanas: (a) bás an tairbhí; (b) éagumas fadtéarmach gairmiúil an tairbhí; (c) tubaiste thromchúiseach nádúrtha a dhéanann dochar mór don ghabháltas; (d) scrios foirgneamh beostoic ar an ngabháltas trí thimpiste; (e) galar eipeasótach a dhéanann difear do chuid de stoc an tairbhí nó don stoc ar fad; (f) díshealbhú chuid mhór den ghabháltas más rud é nárbh fhéidir a bheith ag súil leis sin ar an lá ar taisceadh an t-iarratas. TEIDEAL II FORÁLACHA GINEARÁLTA MAIDIR LE CISTÍ TALMHAÍOCHTA Caibidil I Cistí Talmhaíochta Airteagal 3 Cistí lena maoinítear caiteachas talmhaíochta 1. Chun cuspóirí an chomhbheartais talmhaíochta atá sainithe sa Chonradh a bhaint amach, is iad na cistí seo a leanas a chuirfidh maoiniú na mbeart éagsúil a thig faoi, lena n‑áirítear forbairt tuaithe, ar fáil: (a) an Ciste Eorpach um Ráthaíocht Talmhaíochta, dá ngairtear anseo feasta an ‘CERT’; (b) an Ciste Eorpach Talmhaíochta um Fhorbairt Tuaithe, dá ngairtear anseo feasta an ‘CETFT’. 2. Tiocfaidh an CERT agus an CETFT faoi bhuiséad ginearálta an Aontais Eorpaigh. Airteagal 4 Caiteachas an CERT 1. Déanfar an CERT a chur chun feidhme trí bhainistíocht chomhpháirteach idir na Ballstáit agus an tAontas agus maoineoidh sé an caiteachas seo a leanas, a dhéanfar i gcomhréir le reachtaíocht an Aontais: (a) bearta lena rialaítear nó lena dtugtar tacaíocht do mhargaí talmhaíochta; (b) íocaíochtaí díreacha le feirmeoirí faoin gcomhbheartas talmhaíochta; (c) ranníocaíocht an Aontais le bearta faisnéise agus cur chun cinn maidir le táirgí talmhaíochta ar mhargadh inmheánach an Aontais agus i dtríú tíortha, arna gcur i gcrích ag Ballstáit ar bhonn clár seachas na cinn dá dtagraítear in Airteagal 5 agus arna roghnú ag an gCoimisiún; (d) ranníocaíocht an Aontais le Scéim Torthaí do Scoileanna an Aontais agus leis na bearta maidir le galair ainmhithe agus laghdú ar mhuinín na dtomhaltóirí dá dtagraítear in Airteagail 21 agus 155 de Rialachán (AE) Uimh. xxx/xxx [CEM aonair] faoi seach. 2. Maoineoidh an CERT an caiteachas seo a leanas ar bhealach díreach agus i gcomhréir le reachtaíocht an Aontais: (a) cur chun cinn táirgí talmhaíochta, a dhéanann an Coimisiún go díreach nó a dhéantar trí eagraíochtaí idirnáisiúnta; (b) bearta, a dhéantar i gcomhréir le reachtaíocht an Aontais, chun caomhnú, tréithriú, bailiú agus úsáid acmhainní géiniteacha sa talmhaíocht a áirithiú; (c) bunú agus cothabháil córas faisnéise cuntasaíochta talmhaíochta; (d) córais suirbhéanna talmhaíochta, lena n-áirítear suirbhéanna ar struchtúr gabháltas talmhaíochta. Airteagal 5 Caiteachas an CETFT Déanfar an CETFT a chur chun feidhme trí bhainistíocht chomhpháirteach idir na Ballstáit agus an tAontas agus maoineoidh sé ranníocaíocht an Aontais le cláir forbartha tuaithe a chuirtear chun feidhme i gcomhréir le reachtaíocht an Aontais maidir le tacaíocht d'fhorbairt na tuaithe, chomh maith leis an gcaiteachas a bhaineann leis an Duais do chomhar nuálaíoch áitiúil dá dtagraítear i gCaibidil IV de Theideal III de Rialachán (AE) Uimh. FT/xxx. Airteagal 6 Caiteachas eile, lena n-áirítear cúnamh teicniúil Féadfaidh an CERT agus an CETFT faoi seach an tacaíocht ullmhúcháin, faireacháin, riaracháin agus theicniúil a mhaoiniú ar bhealach díreach, ar thionscnamh an Choimisiúin agus/nó thar a cheann, chomh maith le bearta meastóireachta, iniúchóireachta agus cigireachta a bhfuil gá leo chun an comhbheartas talmhaíochta a chur chun feidhme. Áireofar an méid seo a leanas go háirithe sna bearta sin: (a) bearta a bhfuil gá leo chun anailís, bainistíocht agus faireachán a dhéanamh ar an gcomhbheartas talmhaíochta, chun faisnéis ina thaobh a mhalartú agus chun an comhbheartas talmhaíochta a chur chun feidhme, chomh maith le bearta a bhaineann le cur chun feidhme córas rialaithe agus cúnamh teicniúil agus riaracháin; (b) fáil na n-íomhánna satailíte ag an gCoimisiún, ar íomhánna satailíte iad a bhfuil gá leo do na seiceálacha i gcomhréir le hAirteagal 21; (c) na bearta a dhéanann an Coimisiún trí mheán feidhmchláir chianbhraiteacha a úsáidtear chun faireachán a dhéanamh ar acmhainní talmhaíochta i gcomhréir le hAirteagal 22; (d) bearta a bhfuil gá leo chun modhanna agus modhanna teicniúla a fhorbairt agus a chothabháil ar mhaithe le faisnéis i leith bhainistíocht airgeadais na gcistí a úsáidtear chun an comhbheartas talmhaíochta a mhaoiniú, ar mhaithe le hidirnascadh na bainistíochta sin, faireachán uirthi agus rialú na bainistíochta; (e) soláthar faisnéise maidir leis an gcomhbheartas talmhaíochta i gcomhréir le hAirteagal 47; (f) staidéir ar an gcomhbheartas talmhaíochta agus meastóireacht ar bhearta a mhaoiníonn an CERT agus an CETFT, lena n-áirítear feabhas a chur ar mhodhanna meastóireachta agus ar mhalartú faisnéise faoi chleachtais; (g) nuair is iomchuí, gníomhaireachtaí feidhmiúcháin arna mbunú i gcomhréir le Rialachán (CE) Uimh. 58/2003 ón gComhairle[37], a ghníomhaíonn i gcomhthéacs an chomhbheartais talmhaíochta; (h) bearta a bhaineann le scaipeadh faisnéise, ardú feasachta, cur chun cinn comhair agus malartú taithí ar leibhéal an Aontais, a dhéantar i gcomhthéacs na forbartha tuaithe, lena n‑áirítear líonrú na bpáirtithe lena mbaineann; (i) bearta a bhfuil gá leo chun lógónna a fhorbairt, a chlárú agus a chosaint faoi chuimsiú bheartais cháilíochta an Aontais agus chun cearta maoine intleachtúla a bhfuil baint acu leis na beartais sin a chosaint, chomh maith leis na forbairtí is gá i dteicneolaíocht na faisnéise (TF). Caibidil II Gníomhaireachtaí íocaíochta agus comhlachtaí eile Airteagal 7 Creidiúnú agus aistarraingt creidiúnaithe de chuid gníomhaireachtaí íocaíochta agus comhlachtaí comhordaithe 1. Ranna nó comhlachtaí tiomnaithe de chuid na mBallstát atá freagrach as bainistíocht agus rialú an chaiteachais dá dtagraítear in Airteagal 4(1) agus Airteagal 5 a bheidh i ngníomhaireachtaí íocaíochta. Cé is moite d'íocaíocht, féadfar cur i gcrích na dtascanna sin a tharmligean. 2. Déanfaidh Ballstáit ranna nó comhlachtaí a chomhlíonann na critéir chreidiúnaithe atá le leagan síos ag an gCoimisiún de bhun Airteagal 8(a), déanfaidh siad na ranna nó na comhlachtaí sin a chreidiúnú mar ghníomhaireachtaí íocaíochta. Ag cur san áireamh a chuid forálacha bunreachtúla, déanfaidh gach Ballstát líon a ghníomhaireachtaí íocaíochta creidiúnaithe a theorannú do cheann amháin in aghaidh an Bhallstáit nó in aghaidh an réigiúin, más infheidhme. I gcás, áfach, ina mbunaítear gníomhaireachtaí íocaíochta ar leibhéal réigiúnach déanfaidh Ballstáit gníomhaireacht íocaíochta a chreidiúnú freisin ar leibhéal náisiúnta le haghaidh scéimeanna cabhrach nach mór, de bharr chineál na scéimeanna, iad a bhainistiú ar leibhéal náisiúnta. 3. Faoin [1 Feabhra] den bhliain tar éis na bliana airgeadais lena mbaineann, déanfaidh an duine atá i gceannas na gníomhaireachta íocaíochta creidiúnaithe an méid seo a leanas a tharraingt suas: (a) na cuntais bhliantúla i leith an chaiteachais a rinneadh i gcur i gcrích na dtascanna a tugadh dá ghníomhaireachtaí íocaíochta creidiúnaithe, mar aon leis an bhfaisnéis is gá dá imréiteach i gcomhréir le hAirteagal 53; (b) dearbhú urrúis bainistíochta maidir le hiomláine, cruinneas agus fírinneacht na gcuntas, dea fheidhmiú na gcóras rialaithe inmheánach chomh maith le dlíthiúlacht agus rialtacht na mbun-idirbheart agus urramú phrionsabal na bainistíochta fónta airgeadais; (c) achoimre ar thorthaí na n-iniúchtaí agus na seiceálacha uile atá ar fáil a rinneadh, lena n-áirítear anailís ar laigí córasacha nó atréimhseacha chomh maith le bearta ceartaitheacha atá déanta nó beartaithe. 4. I gcás ina bhfuil níos mó ná gníomhaireacht íocaíochta chreidiúnaithe amháin ann, ainmneoidh an Ballstát comhlacht, dá ngairtear "an comhlacht comhordaithe" anseo feasta, a sannfaidh sé na tascanna seo a leanas dó: (a) an fhaisnéis atá le cur ar fáil don Choimisiún a bhailiú agus an fhaisnéis sin a sheoladh chuig an gCoimisiún; (b) tuarascáil sintéise a bhunú lena dtugtar forbhreathnú ar leibhéal náisiúnta ar gach dearbhú urrúis bainistíochta dá dtagraítear i bpointe (b) de mhír 3 agus ar na tuairimí iniúchóireachta ina leith dá dtagraítear in Airteagal 9; (c) a áirithiú go ndéantar gníomhaíocht feabhais i ndáil le haon easnamh de chineál coiteann agus go gcoimeádtar an Coimisiún ar an eolas maidir le gníomhaíochtaí leantacha; (d) cur i bhfeidhm comhchuibhithe rialacha an Aontais a chur chun cinn agus a áirithiú. Beidh an comhlacht comhordaithe faoi réir chreidiúnú sonrach na mBallstát maidir le próiseáil na faisnéise airgeadais dá dtagraítear i bpointe (a) den chéad fhomhír. 5. I gcás nach gcomhlíonann gníomhaireacht íocaíochta chreidiúnaithe ceann amháin nó níos mó de na critéir chreidiúnaithe dá dtagraítear i mír 2, nó nach gcomhlíonann sí na critéir sin a thuilleadh, aistarraingeoidh an Ballstát a creidiúnú mura ndéanann an ghníomhaireacht íocaíochta na hathruithe is gá laistigh de thréimhse a bheidh le cinneadh de réir thromchúis na faidhbe. 6. Déanfaidh na gníomhaireachtaí íocaíochta rialú na n-oibríochtaí a bhfuil baint acu le hidirghabháil phoiblí, ar oibríochtaí iad a bhfuil siad freagrach astu, a bhainistiú agus a áirithiú agus coinneoidh siad freagracht fhoriomlán sa réimse sin. Airteagal 8 Cumhachtaí an Choimisiúin 1. Chun feidhmiú fónta an chórais dá bhforáiltear in Airteagal 7 a áirithiú, tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 111 maidir leis an méid seo a leanas: (a) coinníollacha íosta le haghaidh creidiúnú gníomhaireachtaí íocaíochta maidir leis an timpeallacht inmheánach, gníomhaíochtaí rialaithe, faisnéis agus cumarsáid, agus faireachán, chomh maith le rialacha maidir leis an nós imeachta chun creidiúnú a eisiúint agus a aistarraingt; (b) rialacha a bhaineann le maoirseacht agus an nós imeachta chun athbhreithniú a dhéanamh ar chreidiúnú gníomhaireachtaí íocaíochta; (c) coinníollacha íosta le haghaidh creidiúnú comhlachtaí comhordaithe chomh maith le rialacha maidir leis an nós imeachta chun creidiúnú a eisiúint agus a aistarraingt. 2. Déanfaidh an Coimisiún, trí bhíthin gníomhartha cur chun feidhme, rialacha maidir leis an méid seo a leanas a leagan síos: (a) oibleagáidí na ngníomhaireachtaí íocaíochta maidir le hidirghabháil phoiblí, chomh maith lena bhfuil ina bhfreagrachtaí bainistíochta agus rialaithe; (b) feidhmiú an chomhlachta chomhordaithe agus fógra i dtaobh faisnéise a thabhairt don Choimisiún dá dtagraítear in Airteagal 7(4). Glacfar na gníomhartha cur chun feidhme dá bhforáiltear sa chéad fhomhír i gcomhréir leis an nós imeachta scrúdúcháin dá dtagraítear in Airteagal 112(3). Airteagal 9 Comhlachtaí deimhniúcháin 1. Is é a bheidh sa chomhlacht deimhniúcháin comhlacht iniúchóireachta poiblí nó príobháideach a ainmneoidh an Ballstát agus a thabharfaidh tuairim i leith an dearbhaithe urrúis bhainistíochta a chumhdóidh iomláine, chruinneas agus fírinneacht chuntais bhliantúla na gníomhaireachta íocaíochta, dea‑fheidhmiú a córais rialaithe inmheánaigh agus dlíthiúlacht agus rialtacht na mbun‑idirbheart, chomh maith le hurramú phrionsabal na bainistíochta fónta airgeadais. Beidh sé neamhspleách go hoibríochtúil ar an ngníomhaireacht íocaíochta lena mbaineann agus ar an údarás a chreidiúnaigh an ghníomhaireacht. 2. Déanfaidh an Coimisiún, trí bhíthin gníomhartha cur chun feidhme, rialacha a leagan síos maidir le stádas na gcomhlachtaí deimhniúcháin, na tascanna sonracha, lena n-áirítear na seiceálacha, nach mór dóibh a dhéanamh chomh maith leis na deimhnithe agus na tuarascálacha, mar aon leis na doiciméid a ghabhann leo, atá le tarraingt suas ag na comhlachtaí sin. Glacfar na gníomhartha cur chun feidhme sin i gcomhréir leis an nós imeachta scrúdúcháin dá dtagraítear in Airteagal 112(3). Airteagal 10 Inghlacthacht íocaíochtaí a dhéanann na gníomhaireachtaí íocaíochta Ní fhéadfaidh maoiniú ón Aontas an caiteachas dá dtagraítear in Airteagal 4(1) agus Airteagal 5 a chumhdach ach amháin más rud é go ndearna gníomhaireachtaí íocaíochta creidiúnaithe an caiteachas sin. Airteagal 11 Íocaíocht iomlán le tairbhithe Seachas má fhoráiltear a mhalairt go sonrach i reachtaíocht an Aontais, déanfar íocaíochtaí a bhaineann leis an maoiniú dá bhforáiltear sa Rialachán seo a eisíoc ina n-iomláine leis na tairbhithe. TEIDEAL III CÓRAS COMHAIRLEACH FEIRME Airteagal 12 Prionsabal agus raon feidhme 1. Bunóidh Ballstáit córas lena dtabharfar comhairle do thairbhithe i dtaobh bainistíochta talún agus feirme (córas dá ngairtear an 'córas comhairleach feirme' anseo feasta), ar córas é a oibreoidh comhlacht ainmnithe amháin nó níos mó. Féadfaidh comhlachtaí poiblí nó príobháideacha a bheith sna comhlachtaí ainmnithe. 2. Cumhdóidh an córas comhairleach feirme an méid seo a leanas ar a laghad: (a) na ceanglais reachtúla bhainistíochta agus na caighdeáin maidir le dea-bhail talmhaíochta agus chomhshaoil talún mar atá siad leagtha síos i gCaibidil I de Theideal VI; (b) na cleachtais talmhaíochta atá chun tairbhe na haeráide agus an chomhshaoil mar atá siad leagtha síos i gCaibidil 2 de Theideal III de Rialachán (AE) Uimh. xxx/xxx [ÍD] agus cothabháil an limistéir thalmhaíochta mar a thagraítear dó in Airteagal 4(1)(c) de Rialachán (AE) Uimh. xxx/xxx [ÍD]; (c) na ceanglais nó na gníomhartha a bhaineann le maolú ar an athrú aeráide agus oiriúnú don athrú sin, bithéagsúlacht, cosaint uisce, fógra a thabhairt maidir le galair ainmhithe agus plandaí agus nuálaíocht ina leith ar a laghad mar atá leagtha síos in Iarscríbhinn I a ghabhann leis an Rialachán seo; (d) forbairt inbhuanaithe ghníomhaíocht eacnamaíoch na bhfeirmeacha beaga mar atá sainithe ag na Ballstáit agus ar a laghad forbairt inbhuanaithe ghníomhaíocht eacnamaíoch na bhfeirmeacha atá rannpháirteach i Scéim na bhfeirmeoirí beaga dá dtagraítear in dTeideal V de Rialachán (AE) Uimh. xxx/xxx[ÍD]. 3. Féadfaidh an córas comhairleach feirme an méid seo a leanas go háirithe a chumhdach freisin: (a) forbairt inbhuanaithe ghníomhaíocht eacnamaíoch gabháltas seachas na cinn dá dtagraítear i mír (2)(d); (b) na híoscheanglais arna mbunú le reachtaíocht náisiúnta, mar a thagraítear dóibh in Airteagal 29(3) agus Airteagal 30(2) de Rialachán (AE) Uimh. xxx/xxx [FT]. Airteagal 13 Ceanglais shonracha a bhaineann leis an gcóras comhairleach feirme 1. Áiritheoidh Ballstáit go mbeidh na cáilíochtaí cuí ag na comhairleoirí sa chóras comhairleach feirme agus go gcuirfear oiliúint orthu go rialta. 2. Áiritheoidh Ballstáit go mbeidh deighilt ann idir comhairle agus rialú. I ndáil leis sin agus gan dochar do reachtaíocht náisiúnta maidir le rochtain phoiblí ar dhoiciméid, áiritheoidh Ballstáit nach nochtóidh na comhlachtaí ainmnithe dá dtagraítear in Airteagal 12 faisnéis phearsanta nó faisnéis faoi dhuine aonair agus sonraí pearsanta nó sonraí faoi dhuine aonair a fhaigheann siad le linn a ngníomhaíochta comhairlí do dhaoine seachas an tairbhí a bhainistíonn an gabháltas lena mbaineann, cé is moite d'aon neamhrialtacht nó sárú a aimsíodh le linn a ngníomhaíochta, ar neamhrialtacht í nó ar sárú é atá cumhdaithe ag oibleagáid atá leagtha síos i ndlí an Aontais nó sa dlí náisiúnta maidir le húdarás poiblí a chur ar an eolas, go háirithe i gcás cionta coiriúla. 3. Déanfaidh an t-údarás inniúil náisiúnta, trí úsáid a bhaint as modhanna leictreonacha i gcás inarb iomchuí, liosta cuí na gcomhlachtaí ainmnithe a chur ar fáil don tairbhí. Airteagal 14 Rochtain ar an gcóras comhairleach feirme Féadfaidh tairbhithe, cibé acu an bhfaigheann nó nach bhfaigheann siad tacaíocht faoin gcomhbheartas talmhaíochta, lena n-áirítear forbairt tuaithe, úsáid a bhaint as an gcóras comhairleach feirme ar bhonn deonach. Féadfaidh Ballstáit, áfach, a chinneadh, i gcomhréir le critéir oibiachtúla, catagóirí na dtairbhithe a mbeidh rochtain tosaíochta acu ar an gcóras comhairleach feirme. Bíodh sin mar atá, áiritheoidh Ballstáit go dtabharfar tosaíocht do na feirmeoirí is mó a bhfuil rochtain theoranta acu ar sheirbhís comhairleach seachas an córas comhairleach feirme. Áiritheoidh an córas comhairleach feirme go mbeidh rochtain ag tairbhithe ar chomhairle atá oiriúnach do staid shonrach a ngabháltais. Airteagal 15 Cumhachtaí an Choimisiúin 1. Chun feidhmiú ceart an chórais chomhairligh feirme a ráthú, tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 111 maidir le forálacha a bhfuil mar aidhm acu go mbeidh an córas sin ag feidhmiú go huile is go hiomlán. Féadfaidh baint a bheith ag na forálacha sin, i measc nithe eile, leis na critéir inrochtaineachta d'fheirmeoirí. 2. Féadfaidh an Coimisiún, trí bhíthin gníomhartha cur chun feidhme, rialacha a ghlacadh chun an córas comhairleach feirme a chur chun feidhme go haonfhoirmeach. Glacfar na gníomhartha cur chun feidhme sin i gcomhréir leis an nós imeachta scrúdúcháin dá dtagraítear in Airteagal 112(3). TEIDEAL IV BAINISTÍOCHT AIRGEADAIS NA gCISTÍ Caibidil I An CERT Roinn I Caiteachas a Mhaoiniú Airteagal 16 Uasteorainn buiséid 1. Is iad na huasmhéideanna atá socruithe ina leith faoi Rialachán (AE) Uimh. xxx/xxx [CAI] a bheidh san uasteorainn bhliantúil do chaiteachas an CERT. 2. I gcás ina ndéantar foráil i reachtaíocht an Aontais maidir le suimeanna a laghdú ón méid dá dtagraítear i mír 1, déanfaidh an Coimisiún, trí bhíthin gníomhartha cur chun feidhme, an t-iarmhéid glan atá ar fáil do chaiteachas an CERT a shocrú ar bhonn na sonraí dá dtagraítear sa reachtaíocht sin. Airteagal 17 Íocaíochtaí míosúla 1. Cuirfidh an Coimisiún na leithreasaí is gá chun an caiteachas dá dtagraítear in Airteagal 4(1) a mhaoiniú ar fáil do Bhallstáit i bhfoirm íocaíochtaí míosúla, ar bhonn an chaiteachais a dhéanann na gníomhaireachtaí íocaíochta creidiúnaithe i rith tréimhse tagartha. 2. Go dtí go n-aistreoidh an Coimisiún na híocaíochtaí míosúl